لەرێگەی تەقاندنەوەی ژمارەیەک ئۆتۆمبێلی بۆمبڕێژکراو و بەبەکارهێنانی چەکی قورس، داعش هێرش دەکاتە سەر شاری حەسەکە و بەهۆیەوە دەیان قوربانی لێدەکەوێتەوە.\nئەنجوومەنی شۆڕشی گشتی سوریا لە راگەیەنراوێكیدا ئاشکرایکردوە: چەكدارانی داعش هێرشەكانیان بۆ سەر باشور و رۆژهەڵاتی شاری حەسەكە، چڕ كردوەتەوە.\nلە راگەیەنراوەكەدا هاتوە: داعش هێرشیان كردۆتە سەر خاڵێكی پشكنینی سەربازی لە ناوچەی سەربازی خەزەل لە رۆژهەڵاتی شارەكە و بەهۆیەوە دەیان سەربازی رژێمی سوریا كوژراون و هاوكات لە باشوری حەسەكە، چەكدارانی داعش بەردەوامن لە پێشرەویەكانیان و توانیویانە گوندی داودیە كۆنترۆڵ بكەن.\nبەوتەی سەرچاوەکانی ئاگادار لە ناوچەکە، چەکدارانی داعش لە هێرشەكانییدا ناوەندی شارەكەیان كردوەتە ئامانج و بەهۆیەوە ژمارەیەک هاوڵاتی مەدەنی برینداربون و هاوكات فڕۆكە جەنگییەکانی سوریاش چەکدارانی ئەو گروپە لەدەوروبەری شارەكە بۆردومان دەكەن.\n30/05/2015 بینین: 117612


توندڕه‌وی به‌ره‌نجامی هه‌ژاری‌و گه‌نده‌ڵی‌و كرده‌وه‌كانی حكومه‌ته - ئاوێنه\nتوندڕه‌وی به‌ره‌نجامی هه‌ژاری‌و گه‌نده‌ڵی‌و كرده‌وه‌كانی حكومه‌ته\nپێنج توێژه‌ر له‌میانی كتێبێكدا هه‌ڵسه‌نگاندن بۆ ره‌وشی سیاسی‌و ئابوری‌و كۆمه‌ڵایه‌تی‌و ئاینی‌و سه‌ربازی مۆریتانیا ده‌كه‌ن، خاڵه به‌هێزو لاوازه‌كان ده‌خه‌نه‌ڕو. بونی هه‌ژاری‌و گه‌نده‌ڵی‌و مه‌حسوبیه‌ت به‌هه‌ڕه‌شه‌یه‌كی سه‌ره‌كی بۆ سه‌ر ئه‌و ده‌وڵه‌ته ناوده‌به‌ن.\nكتێبی مۆریتانیا وڵاتێكی دره‌وشاوه‌ی كه‌نارو بیابان، توێژینه‌وه‌ی پێنج توێژه‌ری له‌خۆگرتوه‌و (130) لاپه‌ڕه‌یه، شاناز هیرانی كردویه‌تی به‌كوردی‌و ده‌زگای ئایدیا بۆ فیكرو لێكۆڵینه‌وه چاپیكردوه. توێژینه‌وه‌ی یه‌كه‌م به‌ناونیشانی سه‌قامگیرییه‌كی هه‌ستیارو ره‌وتی نهێنی ئیسلامی له‌مۆریتانیایه، تیایدا باس له‌گه‌نده‌ڵی‌و رۆڵی ئایین‌و پارت‌و ره‌وته ئاینیه‌كان له‌ژیانی مۆریتانیادا ده‌كات.\nتوێژه‌ر رایده‌گه‌یه‌نێت له‌ئێستادا مۆریتانیا به‌ده‌ست گه‌نده‌ڵییه‌كی زۆرو دابه‌شبونێكی نایه‌كسانانه‌ی سامان‌و سه‌رچاوه گشتیه‌كانه‌وه ده‌ناڵێنێت. به‌جۆرێك په‌روه‌رده له‌قه‌یراندایه‌و ده‌سته‌به‌ركردنی ئاوی خواردنه‌وه‌و كاره‌باو خزمه‌تگوزارییه ته‌ندروستییه‌كان زۆر كه‌م‌و ناهاوسه‌نگن. هه‌روه‌ها دابه‌شبونی كۆمه‌ڵایه‌تی‌و پشێویی سیاسی سه‌باره‌ت به‌مافه‌كانی زه‌وی‌و جیاكاری ره‌گه‌زی‌و نه‌ژادی له‌ناو ده‌زگا سیاسی‌و بیرۆكراتیه‌كانی ده‌وڵه‌تدا به‌ره‌و خراپتر ده‌چن.\nبه‌بڕوای نوسه‌ر ده‌سه‌ڵاتداران هۆكاری سه‌ره‌كین له‌ته‌شه‌نه‌كردنی گه‌نده‌ڵی‌و له‌وباره‌یه‌وه ده‌ڵێت: په‌یڕه‌وكردنی سیاسه‌ته‌كانی مه‌حسوبیه‌ت‌و هۆزگه‌رایی بونه هۆی ده‌وڵه‌مه‌ندبونی نوخبه‌یه‌ك، كه په‌یوه‌ندییان له‌گه‌ڵ هۆزی سه‌رۆكدا هه‌بو. ئه‌و هۆزانه بونه كاراكته‌ری كاراو گرنگ له‌بازاڕ، جگه‌له‌وه‌ی هاوپه‌یمانی سه‌ره‌كی بون له‌كه‌رته دارایی‌و بیرۆكراتی‌و سه‌ربازییه‌كان، كوتله‌یه‌كی هه‌ژمونداریش بون‌و ده‌سه‌ڵاتێكی زۆرو قۆرخكاری به‌سه‌ر كه‌مینه‌دا هه‌بو.\nسه‌باره‌ت به‌په‌یوه‌ندی هه‌ژاری‌و توندڕه‌وی ده‌ڵێت: دۆخی هه‌ژاری، بێبه‌شبون، گه‌نده‌ڵی‌و پێشێلكردنی مێژویی، بێگومان كاریگه‌ری له‌سه‌ر گرتنه‌به‌ری رێچكه‌ی توندڕه‌وی دروستده‌كات… ئاماژه‌كان ئه‌و كه‌سانه دیاریده‌كه‌ن كه ترسی توشبونیان به‌گروپه توندڕه‌وه‌كان هه‌یه، بریتین له‌وانه‌ی له‌ڕوی كۆمه‌ڵایه‌تیه‌وه له‌ناو كۆمه‌ڵگه نامۆو بێبه‌شن‌و زیاتر له ناوچه دوره‌ده‌سته‌كان ده‌ژین.. فاكته‌ره بونیادییه‌كانی وه‌كو ده‌سه‌ڵاتدارێكی گه‌نده‌ڵ‌و جیاكاری كۆمه‌ڵایه‌تی‌و ئابوری‌و كرده‌وه‌كانی چه‌وساندنه‌وه‌ی حكومه‌ت په‌یڕه‌ویده‌كات، سته‌مكاری ده‌خوڵقێنێ‌و به‌شداره له‌په‌یدابونی توندڕه‌وی.\nدیمه‌نی سیاسی ئه‌مڕۆی مۆریتانیا به‌سه‌ر دو هێزی سه‌ره‌كی دابه‌شده‌بن یه‌ك: سه‌رۆك‌و ئه‌و كوتله سیاسیه‌ی پشتیوانی لێده‌كات دو: رێكخه‌ری ئۆپۆزسیۆنی دیموكراسی كه داوای رۆیشتنی سه‌رۆك ده‌كه‌ن\nبۆ چاره‌سه‌ركردنی كێشه‌ی توندڕه‌وی نوسه‌ر چه‌ند خاڵێك پێنشیار ده‌كات‌و ده‌ڵێت: دۆزینه‌وه‌ی چاره‌سه‌ر بۆ كێشه‌كانی توندڕه‌وی پێویستی به هێزێكی ته‌واوه كه هاوشان بێت له‌گه‌ڵ به‌شداری بزاڤی توندڕه‌وی له‌گه‌ڵ چالاكییه نابزاوتیه‌كاندا. وه‌كو به‌هێزكردنی حكومه‌ت‌و وه‌به‌رهێنان له‌ناوچه فه‌رامۆشكراوه‌كان‌و گره‌نتی یه‌كسانی له‌ڕه‌خساندنی هه‌لی ئابوری بۆ دانیشتوانه هه‌ژاره‌كه‌و باشتركردنی دادپه‌روه‌ری كۆمه‌ڵایه‌تی… بۆیه تائه‌وكاته‌ی كه‌موكورتییه رێچكه‌ییه‌كانی وڵات له‌بواری فه‌رمانڕه‌واییه‌كی حه‌كیمانه‌و سه‌روه‌ربونی یاساو دادپه‌روه‌ری كۆمه‌ڵایه‌تی به‌شێوه‌یه‌كی ریشه‌یی چاره‌سه‌ر ده‌كرێت، ئه‌وكاته مۆریتانیا له‌و دۆخه هه‌ستیاره دێته ده‌رو به‌ره‌و رێگه‌ی سه‌ركه‌وتنی پڕ له به‌ربه‌ست ده‌چێت.\nتوێژینه‌وه‌ی دوه‌م به‌ناونیشانی رۆڵی سیاسه‌تی ئابوری له‌به‌ڕه‌نگاربونه‌وه‌ی هه‌ژاری له‌مۆریتانیایه. له‌م توێژینه‌وه‌یه‌دا نوسه‌ر باس له‌هه‌وڵه چاكسازییه‌كانی حكومه‌ت له‌بواری ئابورییدا ده‌كات كه له‌ساڵی (2000)وه به‌هاوكاری بانكی نێوده‌وڵه‌تی ده‌ستی پێكردوه، چونكه به‌پێی سه‌رژمێرییه‌كان (42%) دانیشتوان له‌ژێر هێڵی هه‌ژاریدان‌و زیاتر له(25%) دانیشتوان له‌هه‌ژارییه‌كی له‌ڕاده‌به‌ده‌ردان.\nدوای خستنه‌ڕوی ته‌واوی قۆناغ‌و هه‌نگاوه‌كانی چاكسازی، توێژه‌ر ده‌ڵێت: هه‌رچه‌نده له‌ماوه‌ی دو ده‌یه‌ی رابردودا مۆریتانیا له‌ڕوی ئابوری‌و كۆمه‌ڵایه‌تی پێشكه‌وتنی به‌خۆیه‌وه بینی، به‌ڵام هه‌ژاری به‌هه‌مو جۆره‌كانیه‌وه تائێستاش ئه‌و كاره قورسه‌یه روبه‌ڕوی ئه‌و وڵاته بوه‌ته‌وه.. به‌هۆی چه‌ند شه‌پۆلێكی وشكه‌ساڵی‌و كاریگه‌ری جه‌نگی بیابان، دۆخه‌كه به‌ره‌و خراپتر چوه‌و ناهاوسه‌نگی له‌دۆخی كۆمه‌ڵایه‌تی‌و دارایی دروستبوه.\nتوێژینه‌وه‌ی سێیه‌م به‌ناونیشانی سوپای مۆریتانیا ده‌ست له‌سه‌ر چه‌ك‌و پێ له‌ناو سیاسه‌ته، تیایدا باس له‌ڕۆڵ‌و پێكهاته‌ی سوپا له‌پرۆسه‌ی كوده‌تاو هه‌ڵبژاردنه‌كاندا ده‌كات. سوپای مۆریتانیا له‌ساڵی(1961) دامه‌زراوه‌و ژماره‌یان نزیكه‌ی سی هه‌زار سه‌ربازه، له‌لیوای وشكانی‌و ده‌ریایی‌و فڕۆكه‌وانی پێكدێن. به‌پێی ده‌ستور سه‌رۆك كۆمار فه‌رمانده‌ی باڵای سوپایه. ئه‌ركی سوپاش پاراستنی ئارامی‌و ئاسایش‌و سنوره‌كانه. به‌ڵام توێژه‌ر ده‌ڵێت: چه‌ند ده‌یه‌یه‌كه سوپا خزاوه‌ته ناو ژیانی سیاسیه‌وه، به‌وه‌ش دیمه‌نی سیاسی وڵاتی شێواندوه، چونكه كوده‌تا زوترو خێراتر ده‌یانگه‌یه‌نێته كۆشكی كۆماری.\nده‌رباره‌ی گرفته‌كانی سوپا، ده‌ڵێت: گرفتی سوپای مۆریتانیا ئه‌وه‌یه هه‌ریه‌ك له‌هێزو گروپه خێڵه‌كیه‌كان له‌ناو دامه‌زراوه‌ی سوپادا پێگه‌یه‌كی زۆر گرنگیان هه‌یه.. پاداشت‌و پله به‌رزكردنه‌وه بێ هیچ پێوه‌رێكه، ته‌نها ئه‌فسه‌رانی كوده‌تاچی‌و كه‌سه نزیكه‌كانیان وه‌ریده‌گرن. ئه‌مه‌ش بوه‌ته هۆی دروستبونی جیاوازی‌و ناكۆكی له‌ناو سوپادا. هه‌روه‌ها گه‌نده‌ڵی دارایی‌و تێكهه‌ڵكێشكردنی په‌یوه‌ندی نێوان بواری مه‌ده‌نی‌و سیاسی، وایكردوه كه‌سی سه‌ربازی بوه‌ته وه‌به‌رهێنێكی تایبه‌تی‌و پێشبڕكێ له‌گه‌ڵ هاوڵاتیاندا ده‌كات.\nتوێژه‌ر به‌دوری ده‌زانێت سوپا له‌سیاسه‌ت دوربخرێته‌وه، چونكه “دامه‌زراوه‌ی سه‌ربازی هه‌میشه په‌نجه‌ی له‌نێوان پیتكه‌ی تفه‌نگه‌كه‌یه‌تی‌و ئه‌وله‌ویه‌تی داوه به‌هه‌ڵمه‌ته سیاسیه‌كان. هه‌روه‌ها به‌هۆی ده‌سته‌وه‌سانی له‌دامه‌زراندنی كلتورێكی سیاسی كه خاوه‌ن گوتاری ئێستاو نه‌ریته باوه‌كه‌ی بێت، ئه‌وا دامه‌زراوه‌ی سه‌ربازی هه‌میشه له‌كاروباری سیاسی مۆریتانیادا ئاماده‌ده‌بێت”.\nتوێژینه‌وه‌یه‌كی دیكه به‌ناونیشانی مۆریتانیاو مه‌غریبه، تیایدا باس له‌باره‌ی رۆڵی مۆریتانیا له‌نێوان به‌رداشی هه‌ردو ده‌وڵه‌تی مه‌غریب‌و جه‌زائیردا ده‌كات. توێژه‌ر ده‌ڵێت: مۆریتانیا كێشه‌ی هاوسه‌نگبونی هه‌یه له‌په‌یوه‌ندییه‌كانی له‌گه‌ڵ جه‌زائیرو مه‌غریبدا، به‌ڵام ئه‌سته‌مه مه‌غریب بتوانێت مۆریتانیا له‌خۆی دوربخاته‌وه‌و فه‌رامۆشیبكات، چونكه مۆریتانیا لایه‌نێكی گرنگه بۆ ئه‌و وڵاته.\nسه‌باره‌ت به‌ڕۆڵی مۆریتانیا له‌ململانێی نێوان ئه‌و دو ده‌وڵه‌ته‌دا، توێژه‌ر ده‌ڵێت: مۆریتانیا له‌په‌یوه‌ندی له‌گه‌ڵ جه‌زائیرو مه‌غریب، پێویستی به‌بێلایه‌نییه‌كی ئه‌رێنی هه‌یه. چونكه ئاشكرایه ئه‌و دو دراوسێ گه‌وره‌یه یاری به‌رژه‌وه‌ندییه باڵاكان ده‌كه‌ن، بۆیه مۆریتانیا به‌لایه‌نداری بۆ هه‌رلایه‌ك له‌و وڵاتانه، ئه‌گه‌ر بڕیاریدا به‌لای یه‌كێكیاندا بشكێته‌وه، زیانێكی گه‌وره‌ی پێده‌گات”.\nتوێژینه‌وه‌ی كۆتایی به‌ناونیشانی ئاینده‌ی بزاڤی سیاسی له‌مۆریتانیایه، وه‌كو توێژه‌ر ده‌ڵێت: دیمه‌نی سیاسی ئه‌مڕۆی مۆریتانیا به‌سه‌ر دو هێزی سه‌ره‌كی دابه‌شده‌بن، یه‌ك: سه‌رۆك‌و ئه‌و كوتله سیاسیه‌ی پشتیوانی لێده‌كات. دو: رێكخه‌ری ئۆپۆزسیۆنی دیموكراسی كه داوای رۆیشتنی سه‌رۆك ده‌كه‌ن. پاشان توێژه‌ر چه‌ندین سیناریۆ بۆ داهاتوی ئه‌و وڵاته ده‌خاته‌ڕو، به‌تایبه‌تی له‌باره‌ی په‌یوه‌ندی نێوان ئۆپۆزسیۆن‌و ده‌سه‌ڵات‌و زیادبونی ناڕه‌زاییه جه‌ماوه‌رییه‌كان، هه‌روه‌ها روداوو گۆڕانكارییه ناوچه‌یی‌و نێوده‌وڵه‌تیه‌كاندا.\nنووسراوە لە 2017-07-12 11:56 am


هۆشیار عەبدوڵڵا: مەلا بەختیار خەمی بارزانیەتی نەك پەرلەمان\nڤیدیۆ/ 5/8/2017 911 جار بینراوە\n“هێرشەکانی بۆ سەر گۆڕان هیچ نین جگەله ڕێخۆشکردن بۆ 30ی حوزەیرانێکی تر”\nهۆشیار عەبدوڵا، پەرلەمانتاری گۆڕان لە پەرلەمانی عێراق، لە وەڵامی قسەكانی مەلا بەختیاردا رایگەیاند”هێرشەکانی کاک بەختیار بۆ سەر گۆڕان هیچ نییه جگە لەڕێخۆشکردن بۆ ئەوەی 30ی حوزەیرانێکی تر بۆ بارزانی لە پەرلەمان بە ناوی کاراکردنەوەیەوە، ئەنجام بدرێت، لێرەوە ئەو خەمی بارزانیەتی نەک پەرلەمان”.\nئەو وتانەی هۆشیار عەبدوڵام پاش ئەوە دێن كە دوێنێ(هەینی) مەلا بەختیار، بەرپرسی دەستەی کارگێڕی مەکتەبی سیاسی یەکێتی لەکۆڕێکدا لەناحیەی ئاشتی لەکۆیە ڕایگەیاند“پەرلەمان خەڵک تێکیداو یەکێتی چاکیکردەوە، پەرلەمان هەر ئەوە نەبو کە پارتی بڕیاری داخستنیدا، بەڵکو کەشێک لەناو پەرلەمان دروستبو هیچ متمانەیەکی نەما.”\nوتیشی، “دەبێت ئەمجارە بچینە ناو پەرلەمان‌و ئاوەزو ژیری زاڵبێت، نەک تێکشکاندنی یەکتر”.\nلەبەرامبەر ئەوەدا هۆشیار عەبدوڵا لە نوسینێكدا لە لاپەڕەی خۆی لە فەیسبوك نوسیویتی”کاتێک سیاسیەکی وەک کاک بەختیار، ڕون و ئاشکرا بانگەشە بۆ سیاسەتەکانی پارتی ئەکا و کاراکردنەوەی پەرلەمان بەو زمانە سەطحی و سادەیە دەخاتەڕو، یەکەم کاری گۆڕان دەبێ ئەوە بێ لەگەڵ ئەو گەمە سیاسە نەڕوا، کە ناوبراو بە دەستی دو دیعایەی بۆ ئەکا”.\nوتوشیەتی”بارزانی ، کە زانی پەرلەمان ڕێگا ئەگرێ لە ئەجێندا شەخصی و حزبیەکانیی دایخست ، ئێستا کە ئەزانێ کردنەوەی دەرگای پەرلەمان خزمەت بە ئەجێنداکانی ئەکا، ئەیەوێ بیکاتەوە”.\nئەو پەرلەمانتارەی گۆڕان لە بەشێكی دیكەی نوسینەكەیدا وتویەتی”هەڵبەتە خۆڕاگری گۆڕان و فشارە ناوخۆیی و دەرەکیەکان ئاشکران، بەڵام کام فشار و کام هەوڵ کاک بەختیار تیایدا بەشداربوە وا ئەیکاتە منەت؟ مەگەر ئەو لەوەتەی پەرلەمان داخراوە لە هەمو بۆنەیەکا بۆ زیاتر ڕازیکردنی بارزانی هێرش ناکاتە سەر گۆڕان و سەرۆکی پەرلەمان؟! مەگەر ئەو کە خۆی بە سوپەرمانی دیموکراسی ئەزانێ ، ئەو کاتەی بارزانی پەرلەمانی داخست توانی لە ئاستی گەورەیی کودەتاکە ڕەخنە لەو بەدکاریەی پارتی بگرێ؟! بەڵکو پاساوی بۆ کارەکەی پارتی نە ئەهێنایەوە و گۆڕانی تۆمەتبار نەئەکرد؟ ئەوە نیە ئێستاش بۆ ڕازیکردنی زیاتری بارزانی ئەیەوێ گۆڕان تۆمەتبار بکا بەوەی ڕێگە ئەگرێ لە کاراکردنەوەی پەرلەمان”.\nجەختیشكردۆتەوە “گەمەی سیاسی لە کوردستان هیچی لێ سەوز نابێ ، ئەگەر لە ڕیشەوە گۆڕینی تیا نەکرێ ، یەکەم هەنگاوی گۆڕین بریتیە لە بێ ئومێدکردنی سیاسیەکانی شێوەی کاک بەختیار کە ئەندازیاری کودەتای سی حوزەیرانی ساڵی ۲۰۱۳ و درێژکردنەوەی ویلایەتی بارزانیە، کە تا ئێستا بە دایکی کێشە سیاسیەکان دائەنرێ و قوڕێکە، کاک بەختیار و ئەو هاوڕێیانەی بۆ خەڵکی کوردستانیان گرتۆتەوە کە بەتەواوی ئاڵای سپیان لە ئاست پارتی بە گشتی و خودی بارزانی بە تایبەتی هەڵکردوە”.\nلە كۆتاییشدا وتویەتی”هێرشەکانی کاک بەختیار بۆ سەر گۆڕان هیچ نیه جگە له ڕێخۆشکردن بۆ ئەوەی ۳۰ی حوزەیرانێکی تر بۆ بارزانی لە پەرلەمان بە ناوی کاراکردنەوەیەوە، ئەنجام بدرێت، لێرەوە ئەو خەمی بارزانیەتی نەک پەرلەمان”.


مۆبایلی Nokia 7.1 بە فەرمی نمایشکرا – کەی ئای تی ئێن\nمۆبایل و تابلێت 4, تشرینی یه‌كه‌م 2018\nمۆبایلی Nokia 7.1 بە فەرمی نمایشکرا\nکاتژمێرێک لەمەوبەر و لە ڕووداوێکی تایبەت لە لەندەن، کۆمپانیای نۆکیا پەردەی لەسەر دوایین بەرهەمی خۆی بەناوی Nokia 7.1 کە پشتبەستووە بە ئەندرۆید وەن. ئەم مۆبایلە لە مۆبایلە ئاست مامناوەندەکانە بەڵام بە شێوەیەکی گشتی چەند تایبەتمەندیەکی نەرمەواڵە و ڕەقەواڵەی هەیە، کە لەم جۆرە مۆبایلە ئاست مامناوەندانە چاوەڕوان ناکرێت.\nئەم مۆبایلە ڕوونماکەی ٥.٨٤ ئینجە و تایبەتمەندی HDR10ـی هەیە و بە گۆرێلا گلاس ٣ پارێزگاری لێ دەکرێت و لە سەرەوەی نۆچێک هەیە. سەرباری ئەوەی کە لە جۆری LCDـیە بەڵام نۆکیا دەڵێت لە تەنانەت بەرامبەر تیشکی ڕاستەوخۆی خۆردا هێشتا دەتوانرێت بەکاربهێندرێت.\nلە ڕووی دیزاینەوە، نۆکیا بۆ ئەم مۆبایلە پشتی بە شووشە و کانزا بەستووە. لەسەر بەشی پشتەوەی پەنجەمۆر هەیە و مۆبایلەکە بە دوو ڕەنگ بەردەست دەبێت، ئەوانیش شینی شووشەی و ستیلی شوشەین.\nلە ڕووی ڕەقەواڵەوە، ئەم مۆبایلە بە پڕۆسێسەری سناپدراگۆن ٦٣٦ بەهێزکراوە و ڕامەکەیشی ٣ یان ٤ گێگابایت وەکو بژاردە بەردەست دەبێت. هەروەک بیرگەی ٣٢ و ٦٤ گێگابایت لە جۆری e-MMC 5.1ـە و بە خۆشحاڵیەوە ئەم مۆبایلە شوێنی دەرچەی ئێس دی کاردی هەیە. بۆ بارگاویکردن و داتا گواستنەوە دەرچەی USB-C هەیە و لە هەمان کاتدا شوێنی بیستۆکی ٣.٥ ملمی هەیە. لەڕووی وزەوە ئەم مۆبایلە خاوەنی پاتریەکی ٣٠٦٠ ملی ئەمپێرییە و پشتگیری لە خێرا بارگاویبوونەوە دەکات، کە بە ٣٠ خولەک تا ٥٠%ـی پڕدەبێتەوە. لە بیریشمان نەچێت مۆبایلەکە شوێنی دوو سیمکارتی هەیە، واتە دەتوانیت تا دوو سیمکارت بەکاربهێنیت.\nلە ڕووی کامێراوە، لەسەر پشتەوەی دوو کامێرا هەیە کە یەکێکیان ١٢ مێگاپێکسڵە و ئەوەی تریش ٥ مێگاپێکسڵە. کامێرای پێشەوەیشی یەک کامێرای ٨ مێگاپێکسڵ بوونی هەیە.\nشایەنی باسە، بۆ جارێکی تر نۆکیا پشت بە ئەندرۆیدی خام دەبەستێت. ئەمەش لە پێناو پاراستنی بەکارهێنەران و بەردەستکردنی باشترین ئەزموون بۆیان. هەروەک هەمان ئەزموونی مۆبایلەکانی پیکسڵی گووگڵ بۆ بەکارهێنەران بەردەست دەکرێت بە بوونی ٢ ساڵ نوێکردنەوە (Update) لە گووگڵ خۆیەوە بۆ مۆبایلەکانی نۆکیا و هەروەها سێ ساڵ لە چارەسەری ئاسایش.\nبە گوێرەی پێگەی فۆن ئێرینا، تا ئەم خولەکە نرخ و بەردەستبوونی ئاشکرا نەکراوە بەڵام چاوەڕوان دەکرێت بۆ جۆری ٣ گێگابایتی بە ٣٤٩ یۆرۆ بێت و بۆ جۆری ٤ گێگابایت ڕام بە ٣٩٩ یۆرۆ بێت و بەم زووانە لە بازاڕەکان لە سەرتاسەری جیهان بەردەست بێت.\nدەتوانن لەخوارەوە بینەری کۆنگرەکەی ڕاگەیاندنی نۆکیا ٧.١ ببنەوە:


تکایە منداڵەکەت مەکوتە بەم دەرزیە – خاکی کوردیا\nتکایە منداڵەکەت مەکوتە بەم دەرزیە\nکوتینی منداڵ بە دەرزی بەناو ڤاکسینی کۆڤید ١٩ کۆمەڵێک زەرەری هەتا هەتایی لە منداڵەکەت دەدات و ناتوانیت ئەم هەڵانە ڕاست بکەیتەوە.\nئێستا چەند زانیاریەکی زانستی دەخەمە ڕوو لەسەر ئەم دەرزیەی فاوچی و بیڵ گەیتس کە ناویان ناوە ڤاکسین.\nئەم پێکوتەیە لەسەر بنەمای RNA ڤاکسین تەکنەلۆژی دروست کراوە.\nچەندخاڵێک هەیە کە گرنگە وەک دایک و باوک بیزانیت پیش ئەوەی منداڵەکەت بکوتیت، دەبێت ئەم خاڵانە باش تێ بگەیت، کاریگەری ئەم ڤاکسینە لەسەر جەستەی منداڵەکەت گەڕانەوەی نیە و گۆڕانکاری هەتا هەتایی دروست دەکات لەناو جەستەدا.\nڤایرۆڵ جین دەکرێتە ناو جینەکانی دایک و باوکی منداڵەکەوە کە لە ناو جەستەی منداڵەکدا هەیە. ئەمەش چی دەکات پڕۆتینێکی ژەهراوی دروست دەکات. ئەم پڕۆتینانە زەرەری گەورە دەدەن لە ئۆرگانەکانی منداڵ، وەک مێشک، سیستمی عەسەب، دڵ، دەمارە خوێنبەرەکان ، وە خوێن خەسبونەوە، سیستمی خستنەوەی وەچە وە لەمەش گرنگ تر سیستمی بەرگری لەشیان تێک دەشکێنێت.\nگرنترین شت ئەوەی کە بیزانیت کاتێک جەستەی منداڵ زەرەرمەند بوو لەو کاریگەریانە کە لەسەرەوە باسم کردوە، ئیتر ناتوانیت بیگێڕیتەوە بۆ پێش کوتانەکە. ئەگەر مێشکی تێک چو چاکبونەوەی نیە بۆ هەتا هەتایە. ئەگەر دڵی منداڵەکە زەرەری لێ بکەوێت هیچ کات چاک نابێتەوە.\nئەگەر جینی منداڵەکەت تێک بچێت ناتوانیت بە هیچ شێوەیەک وەک خۆی لێ بکەیتەوە.\nئەم بە ناو ڤاکسینە کاریگەری ڕاستەوخۆی هەیە لەسەر دروست کردنی منداڵ واتە ئەگەر دەرزی لە منداڵەکەت بدەیت بۆی هەیە بۆ هەتا هەتایە نەتوانێت منداڵی ببێت و ئەو منداڵە دەبێتە کۆتا نەوە لە خەتی نەوەکانی تۆو باو باپیرانت.\nتکاتان لێ دەکەم ئەم زانیاریانە بڵاو بکەنەوە تا زۆرینەی خەڵک بتوانێت ئەم زانیاریانە ببینێت، ئەوسا بڕیاری کوتانی منداڵەکەی بدات.دوای ئەم دەرزیە پەشیمانی دادی کەس نادات.\nباوەڕ بەو دکتۆرە مەکە کە بۆ کەمێک پارە لەسەر تەلەفزیۆن وەسفی ئەم بە ناو ڤاکسینە دەکات، ئەوانە هەمو بەکرێ گیراوی دەسەڵاتێکن کە خۆشیان نازانن کین و لە کوێن.. ئەوانەی لە تارکیدا حوکمی زەوی دەکەن ئەوان بڕیاردەرن بۆیە هەمو وڵاتان بەیەکەوە یەک بڕیار دەردەکەن وەک ئەوەی لە یەک سەرچاوەوە بڕیاریان بۆ دەربچێت.\nتا ئێستا یەک دکتۆرو زانای کوردم نەدیوە توانیبێتی پشکنین بۆ ئەم دەرزیە بکات و ڕاسگۆیانە بۆ تاکی کوردی باس بکەت سودو زیانەکانی بخاتە ڕوو. ئایا ئەمە دەگەڕێتەوە بۆ نەشارەزایی دکتۆرەکان یان بێ کەرەسەیی دکتۆرەکان ئەوەیان بۆ خوێنەر بە جێ دەهڵێم.\nیەک خاڵ هەیە کە زۆر گرنگە وەک دایکو باوک بیزانیت ئەویش ئەوەیە کە:\nئەم دەرزیە وەک ئەو دەرزی ڤاکسینانە نیە کە پێشتر ئێمەو منداڵان لە خۆیان داوە. دەرزی ڤاکسینی جاران ڤایرۆسەکە بە لاوازی یان بە مردووی دەکرایە جەستەی کەسەکەوە تا جەستە بیناسێتەوە بەرەنگاری بکات. بەڵام بە پێچەوانەوە ئەم دەرزیە جینەکات دەگۆڕێت و ئەو سیستمی بەرگریەی کە ملیۆنەها ساڵە لە لایەن دروستکەرەوە بۆمان دروست کراوە ئەوان دەیکوژێننەوە. شتێکی تیرش کە زۆر گرنگە لە ناو جینی مرۆڤدا کۆدێک هەیە کاتێک جینەکەت تێک بچیت ئەم کۆدە جینەکەت ڕیسێت دەکاتەوە. ئەم دەرزیە ئەو کۆدەش دەسڕێتەوە واتە جینەکەت زەرمەند دەبێت بۆ هەتا هەتایە.\nئەگەر دەرزیەکە بەم زوانە نەتکوژێت ئەوا دەبێت هەمو شەش مانگ جارێک دەرزیەکت لێ بدەن تا سیستمی بەرگریت بەرز بکەنەوە. تۆ خۆت سیستمی بەرگریت هەیە ئیتر بۆ بە دەرزی تێکی دەدەیت و دوای وەک موعتادەکان شەش مانگ جارێک دەبێت بوستەرێکت لێ بدەن.\nتۆ پاشای جەستەی خۆتیت مەهێڵە کەس فەرمانت پێ بکات لە نا وتەختی پاشایەتیەکەتدا.\nPrevious ڕامانێک لەسەر دژیەکیی ناسنامەی کوردستانی و ئێرانی\nNext ئەو پادشا مەزنە کوردە


دامەزراوەی گالووپ دامەزراوەیەكی جیهانییە و لە ساڵی 1977ەوە هەموو ساڵێ ئەم راپرسییەك ئەنجام دەدات كە ئەم ساڵ بۆی دەركەوتووە 52%ی گەلانی رۆژهەڵاتی ناوەڕاست لە ساڵی 2020 رەشبینن، لەبەرامبەردا هاونیشتمانیانی نەیجیریا لە سەرووی لیستی گەشبینانن بە ساڵی نوێ بە رێژەی 73%، دوای ئەوانیش هاونیشتمانیانی پیرۆ و ئەلبانیا لە پلەی دووەمدا دێن بە رێژەی 70%، لە پلەی سێیەمیشدا هاونیشتمانیانی كازاخستان دێن بە رێژەی 67% و ئەرمینیا لە پلەی چوارەم دێت بە رێژەی 62%..\nئەو راپرسیە ئاشكراشی كردووە كە زۆربەی ئەوانەی لە هیندستان و رۆژئاوای ئاسیا دەژین گەشبینینن بۆ ساڵی نوێ 46%ی عێراقییەكان و 39%ی سوورییەكان گەشبینیی خۆیان بە ساڵی نوێ نیشانداوە، بەڵام لوبنان لە سەرووی لیستی وڵاتە رەشبینەكان بوون بە رێژەی 76% و، هاونیشتمانیانی هۆنگ كۆنگیش لە پلەی دووەمدا هاتن بە رێژەی 68% و ئوردنیش لە پلەی سێیەمدا دێت بە رێژەی 60%.\nئەمریكاییەكان زیاتر متمانەیان بە ساڵی نوێ هەیە لە رووسەكان، پێنج وڵاتی یەكەم كە لە لیستی پێشبینی كەرانی كامەرانیدا هەریەكە لە كۆڵۆمبیا (88 خاڵ)، ئیندۆنیسیا (86 خاڵ)، ئیكوادۆر (85 خاڵ)، كازاخستان (83 خاڵ)، هەر یەك لە نەیجیریا و فلپین (78) خاڵ.\nراپرسیەكە لە نێوان 45 هەزار و 676 كەس لە 46 وڵات لە سەرتاسەری جیهان كە لەنێوان مانگی تشرینی دووەم و كانوونی یەكەمی ئەمساڵ چاوپێكەوتنیان لەگەڵ كراوە یان لەڕێگەی ئینتەرنێتەوە پەیوەندییان پێوە كراوە.\n3126 جار بینراوە


پڕۆتینێك پڕۆسه‌ى پیرى هێواش ده‌كات و ته‌مه‌نیش درێژ ده‌كات !\nbotan 19/10/2019 - 09:32 بڵاوکراوەتەوە لە تەندروستی\nتوێژینه‌وه‌یه‌كى نوێ ئاشكرایكردووه ، چالاكى ده‌مارى له مێشك ، كه په‌یوه‌سته به شڵه‌ژانانه‌كان و مرۆڤ دووچارى خه‌ڵه‌فان و فێ (الصرع) ده‌كه‌ن ، له‌وانه‌یه كلیلى هێواشكردنى پڕۆسه‌ى پیرى و ته‌مه‌ن درێژى مرۆڤبن .\nزانایان ده‌ڵێن :" پڕۆتینێك به (ئاڕ ئى ئێس تىREST) ناسراوه ، له توانایدایه پڕۆسه‌ى پیرى دوابخات ، ئه‌ویش له رێگه‌ى كپكردنى چالاكى زیاده‌ى خانه ده‌مارییه‌كانى مێشك ، به شێوه‌یه‌كى گشتیش ئه‌و خانانه په‌یوه‌ستن به ته‌مه‌ن كورتى مرۆڤ .\nتوێژینه‌وه‌كانى پێشوو ، زۆرى چالاكییه‌كانى ده‌ماغیان به كێَشه و گرفته‌كانى یاده‌وه‌رى و ووردبوونه‌وه په‌یوه‌ستكردبوو ، له نێوانیشیان خه‌ڵه‌فان و نه‌خۆشى (فێ ) بوو ، ئه‌نجامى باشیشیان وه‌ك یه‌كه‌م به‌ڵگه له‌سه‌ر چالاكى كۆئه‌ندامى ده‌مار پێشكه‌ش كرد ، كه ئه‌م چالاكیانه كاریگه‌رییان بۆ سه‌ر ته‌مه‌ن درێژى مرۆڤه‌كان هه‌یه .\nتوێژینه‌وه نوێیه‌كه له‌سه‌ر ئه‌و كه‌سانه ئه‌نجامدرابوو كه له ته‌مه‌نى (60) ساڵ و سه‌رووى (100) ساڵى كۆچى دواییان كردبوو ، به‌و ئه‌نجامه گه‌یشتووه ، ئه‌وانه‌ى ته‌مه‌نیان بچوكتره ئاستى پڕۆتینى (ئاڕ ئى ئێس تىREST) له‌لایان كه‌متره .\nبه پێى ئه‌و تاقیكردنه‌وانه‌ش كه له‌سه‌ر مشك و كرمه‌كان ئه‌نجامدراون ، كپكردنى پڕۆتینه‌كه هۆكاربووه بۆ چالاكییه‌كى زیاترى ده‌مار و زوو مردن ، به‌ڵام چالاككردن و پاڵپشیكردنى ئه‌و پڕۆتینه كاریگه‌رى پێچه‌وانه‌ى هه‌بووه .\nتیمى توێژینه‌وه‌كه له كۆلێژى پزیشكى زانكۆى (هارڤه‌رد ) له كامبریدجى ماساچۆستس رایگه‌یاند ، دروستكردن و به‌رهه‌مهێنانى ده‌رمانێك بۆ ئه‌وه‌ى پڕۆتینى (ئاڕ ئى ئێس تىREST) بكاته ئامانج ، له‌وانه‌یه ئه‌مه كلیلى خۆلادانبێت له نه‌خۆشییه‌كانى په‌یوه‌ست به ته‌مه‌ن و ، له هه‌مان كاندا هۆكارێك بێت بۆ قه‌ڵاچۆكردنى پیرى له‌لاى مرۆڤ .\nتیمى توێژینه‌وه‌كه ئاماژه‌یان بۆ ئه‌وه‌شكردووه ، هۆكارى تریش بوونیان هه‌یه بۆ رێگریكردن له پیرى مرۆڤ ، ئه‌ویش له رێگه‌ى رێگریكردن له شڵه‌ژانه‌كانى ده‌مار ، تێكچوونه‌كانى ده‌ماریش په‌یوه‌ستن به كه‌سانى به‌ساڵاچوو .


ده‌نگ بده‌ن به لیستی 105 ی ی. ن. ک لیستی شه‌هیدان – knwe.org\nسەرەکی » مانشێت » ده‌نگ بده‌ن به لیستی 105 ی ی. ن. ک لیستی شه‌هیدان\nده‌نگ بده‌ن به لیستی 105 ی ی. ن. ک لیستی شه‌هیدان\nقوباد تاڵەبانی: ئه‌گه‌ر هه‌نگاوێكی گه‌وره نرابێت، یه‌كێتیی نیشتمانیی كوردستان ئه‌و هه‌نگاوه‌ی ناوه‌و چه‌ند هه‌نگاوی گه‌وره و گرنگیش مابێت، هه‌ر ی.ن.ك-ه كه ده‌توانێت له داهاتوودا ئه‌و هه‌نگاوانه بنێت\nله‌شاری رانیه‌ی ده‌روازه‌ی راپه‌ڕینه‌وه، یه‌كێتیی نیشتمانیی كوردستان ده‌ستپێكردنی هه‌ڵمه‌تی بانگه‌شه‌ی هه‌ڵبژاردنی لیستی ژماره 105 ی بۆ خولی پێنجه‌می په‌رله‌مانی كوردستان راگه‌یاند.\nله‌و چوارچێوه‌یه‌داو له كه‌رنه‌ڤاڵێكی جه‌ماوه‌ریدا به ئاماده‌بوونی ئه‌ندامانی سه‌ركردایه‌تیی یه‌كێتیی نیشتمانیی كوردستان، دۆست و لایه‌نگرو هه‌ڤاڵانی یه‌كێتی و جه‌ماوه‌رێكی زۆر، بانگه‌شه‌ی هه‌ڵبژاردنی لیستی «105»ی ده‌ستپێكرد.\nله‌و كه‌رنه‌ڤاڵه‌دا سه‌ره‌تا وه‌ستا ره‌سول لێپرسراوی مه‌ڵبه‌ندی رێكخستنی ٢٤ی راپه‌ڕین وتارێكی پێشكه‌ش كردو تێیدا هه‌ڵبژاردنی شاری رانیه‌ی ده‌روازه‌ی راپه‌رینی به ده‌ستپێكی هه‌ڵمه‌تی بانگه‌شه‌ی یه‌كێتی به شه‌ره‌فێكی گه‌وره وه‌سفكرد.\nدواتر هه‌ڤاڵ «كۆسره‌ت ره‌سول عه‌لی» جێگری سكرتێری گشتی یه‌كێتی وتارێكی پێشكه‌ش كردو تێیدا خۆشحاڵیی خۆی ده‌ربڕی به‌م رۆژه كه له‌ناوه‌ندی راپه‌ڕین و خۆڕاگرییه‌وه كاندیده‌كانی لیستی ژماره ١٠٥ ی یه‌كێتی ده‌ناسێنرێن و وتیشی : لێره‌وه بۆ هه‌موو كوردستان ده‌ست پێ ده‌كه‌ین.\nوتیشی: دیاره یه‌كێتی ئه‌و هێزه‌یه كه به‌هیچ كه‌سێك له‌بن نایه‌ت، به‌سه‌ركه‌وتنمان له‌م هه‌ڵبژاردنه‌دا یه‌كێتی ده‌گه‌ڕێنینه‌وه یه‌كێتییه‌كه‌ی جاری جاران.\nپاشان كاندیده‌كانی لیستی ژماره «105»ی یه‌كێتیی نیشتمانیی كوردستان یه‌ك له‌دوای یه‌ك به‌ئاماده‌بووان ناسێنران.\nله‌دوای ناساندنی كاندیده‌كانی یه‌كێتی، هه‌ڤاڵ قوباد تاڵه‌بانی كاندیدی ژماره (1) و سه‌رۆكی لیستی ژماره «105»، وتارێكی پێشكه‌ش كردو تێیدا رایگه‌یاند: ئێمه لێره‌ین، تا به بڕوایه‌كی به‌هێزو چاوانێكی پر ئومێدی وه‌كو ئه‌وكاتی مامه‌وه، به‌رده‌وام بین. ئێمه لێره‌ین ، وه‌ك یه‌ك لیست، یه‌ك تیم، نوێنه‌رایه‌تی یه‌ك حزب بۆ یه‌ك كوردستان له‌سه‌ر رێبازی  73 ساڵی خه‌باته دانه‌بڕاوه‌كه‌ی مام بین. ئێمه لێره‌ین تا له ده‌روازه‌ی راپه‌ڕینه‌وه، راپه‌ڕینێكی نۆێ ده‌ستپێبكه‌ین، چونكه ئه‌م ده‌ڤه‌ره بۆ ئێمه سه‌رچاوه‌و ئیلهامه، سه‌رچاوه‌ی وره‌و ئومێده.\nوه‌كو چۆن لێره‌وه هه‌ڵسانه‌وه‌و راپه‌ڕین ده‌ستیپێكردو یه‌كێتی و میلله‌ت، ترسناكترین رژێمی سیاسییان به‌ده‌رنا. هه‌ر ئاواش لێره‌وه سه‌ره‌تای قۆناغێكی نوێ راده‌گه‌یه‌نین و راپه‌ڕینیكی نوێ له پێناوی ئارامی و ره‌خساندنی هه‌لی كارو خزمه‌تێكی باشتر بۆ كۆمه‌ڵانی خه‌ڵكی كوردستان.\nجه‌ختییشی له‌سه‌ر ئه‌وه كرده‌وه كه یه‌كێتی له‌وه‌ته‌ی دامه‌زراوه بۆ چه‌ند ئامانجێك خه‌باتی كردووه، ئه‌وانیش : ئاشتی و دیموكراسی و مافی مرۆڤ و مافی چاره‌ی خۆنووسین و مافی یه‌كسانیی هاووڵاتیان و به‌رزڕاگرتنی شكۆی نه‌ته‌وه‌كه‌مان.\nوتیشی : رێگای زۆرمان بڕیووه‌و ده‌ستكه‌وتی زۆریشمان هه‌یه، به‌ڵام زۆرماوه كه بكرێت تا بگه‌ینه ئاستی چاوه‌روانیی ئێوه.\nرۆژانه له هاووڵاتیانه‌وه ده‌بیستین كه ماندوون، ماندوون له نائارامی و نا سه‌قامگیریی سیاسی و كۆمه‌ڵایه‌تی، نیگه‌رانن كه هه‌رچه‌نده هه‌رێمه‌كه‌مان ده‌وڵه‌مه‌نده، به‌ڵام بێكاریی و رێژه‌ی هه‌ژاری به تایبه‌ت له نێو گه‌نجه‌كانماندا زیادی كردووه.\nراشیگه‌یاند: ئه‌م هه‌ڵبژاردنه گرنگه، چونكه ده‌رفه‌تێكه بۆ ده‌ستنیشانكردنی ئه‌و بابه‌ته چاره‌نووسسازانه‌ی كه رۆژانه رووبه‌ڕووی ژیانی هه‌موومان ده‌بێته‌وه‌و وتی: «ئه‌م هه‌ڵبژاردنه بۆ ئارامییه، بۆ ره‌خساندنی هه‌لی كارو باشتركردنی بژێویی خه‌ڵك و بۆ دابینكردنی خزمه‌تگوزاریی باشتره».\nله‌باره‌ی به‌دیهێنانی ئارامی-یشه‌وه بۆ كوردستان، قوبادی مام جه‌لال وتی: «ئێمه ده‌توانین ئارامیی سیاسی بۆ كوردستان دابین بكه‌ین، له رێگه‌ی گفتوگۆی زیاتری سیاسی تا دڵنیابن له‌وه‌ی كه حكومه‌ت و حزبه‌كه‌مان، به هه‌ماهه‌نگیی له‌گه‌ڵ هه‌موولایه‌ك كار بۆ باشترین به‌رژه‌وه‌ندیی گه‌له‌كه‌ی ده‌كات. ئه‌مه په‌یڕه‌وكردنی سیاسه‌تی چه‌پكه‌گوڵه‌كه‌ی مام جه‌لال-ه.\nوتیشی: ئێمه كاری زیاتر ده‌كه‌ین بۆ پێشخستنی یه‌كسانی و ئاشته‌وایی كۆمه‌ڵایه‌تی بۆ دڵنیابوون له‌وه‌ی كه ژینگه‌یه‌كی باشترو ئارامتر بۆ خه‌ڵكه‌كه‌مان دابین بكه‌ین.\nله‌باره‌ی ره‌خساندنی ده‌رفه‌ت و هه‌لی كاره‌وه بۆ هه‌مووانیش، سه‌رۆكی لیستی 105ی یه‌كێتی رایگه‌یاند: كوردستانێكی خۆشگوزه‌ران له ده‌ستپێكردنی كار و زیادكردنی هه‌لی كاره‌وه ده‌ست پێده‌كات، ماوه‌یه‌كی درێژه پشتمان به داهاتی نه‌وت به‌ستووه، ماوه‌یه‌كی درێژه هه‌ستمان نه‌كردووه كه به‌به‌هاترین سه‌رچاوه بۆ وڵاته‌كه‌مان خه‌ڵكه‌كه‌مانه.\nوتیشی: «ئێمه ده‌توانین زیاتر له 50 هه‌زار هه‌لی كار دروست بكه‌ین له رێگه‌ی به‌گه‌ڕخستنه‌وه‌ی دوو هه‌زار كارگه‌ی داخراو و هاندانی كردنه‌وه‌ی كارگه‌ی دیكه‌وه‌و هه‌زاران هه‌لی كاری تر دروست ده‌كه‌ین له رێگه‌ی هاندانی وه‌به‌رهێنه‌ره‌كانه‌وه، بۆئه‌وه‌ی هه‌لی زیاتر بده‌ینه گه‌نجه‌كانمان بۆ كاركردن.\nراشیگه‌یاند: «ئێمه هه‌لی كاركردنی زیاتر بۆ ژنان ده‌ره‌خسێنین تا دڵنیابین له‌وه‌ی كه ژنانیش وه‌ك پیاوان هه‌لی كاركردنی یه‌كسانیان بۆ ده‌ڕه‌خسێت.\nله‌باره‌ی به‌ره‌وپێشبردنی ئاستی خزمه‌تگوزارییه‌كانیشه‌وه قوبادی مام جه‌لال وتی: روونه كه ئه‌مڕۆ زۆربه‌ی خه‌ڵك رازی نین له ئاستی خزمه‌تگوزارییه‌كان، ئێمه ئاستی خزمه‌تگوزارییه‌كان له كوردستان به‌ره‌وپێش ده‌به‌ین تا دڵنیابین له‌وه‌ی كه هه‌موو كه‌سێك خزمه‌تگوزاریی گشتی پێده‌گات، پلانمان هه‌یه كه رۆتین و كاتی چاوه‌ڕوانییه‌كانی ئێوه له فه‌رمانگه‌كاندا كه‌م بكه‌ینه‌وه. مامه‌ڵه‌ی رۆژانه‌تان له‌گه‌ڵ حكومه‌ته‌كه‌تان ئاسانتر بكه‌ینه‌وه.\nسه‌رۆكی لیستی ژماره 105 ی یه‌كێتیی نیشتمانیی كوردستان په‌یامی خۆشی ئاراسته‌ی ده‌نگده‌ران كردو رایگه‌یاند: ئه‌م هه‌ڵبژاردنه، ده‌رفه‌تێكه بۆ مسۆگه‌ركردنی كوردستانێك كه شوێنی ژیانێكی شایسته‌بێت بۆ تۆی كوردستانی.. وتیشی: هه‌موو رۆژێك ئیلهام وه‌رده‌گرم له دیدگاو رێبازه‌كه‌ی باوكم، هه‌ر ئه‌ویش بوو فێری كردم كه كوردستان ده‌بێت ئارام بێت و به‌بێ جیاوازیی، كار بكه‌ین بۆ هه‌موو كۆمه‌ڵانی خه‌ڵكی كوردستان.\nجه‌ختیشی له‌سه‌ر ئه‌وه كرده‌وه كه له‌م چوار ساڵه سه‌خته‌ی رابردوو، به‌هه‌نگاو و ده‌ستپێشخه‌رییه‌كان هه‌وڵیانداوه بیسه‌لمێنن كه خزمه‌تكاره راستگۆو دڵسۆزه‌كه‌ی ئه‌و جه‌ماوه‌ره ده‌بێت.\nله‌به‌شێكی دیكه‌ی په‌یامه‌كه‌یدا پلانی لیستی یه‌كێتی بۆ چوار ساڵی داهاتوو ئاشكراكردو وتی: پلانی ئێمه بۆ چوار ساڵی داهاتوو ئارامكردنه‌وه‌ی دۆخی كوردستانه، زیادكردنی هه‌لی كارو باشتركردنی خزمه‌تگوزارییه‌كانه. ئه‌مه ته‌نها دروشم نییه، به‌ڵكو به كاره‌كانمان سه‌لماندوومانه كه خاوه‌نی به‌ڵێنه‌كانی خۆمانین و ئه‌زموونمان هه‌یه بۆ جێبه‌جێكردنی ئه‌م دیدگاو رێبازه. ئه‌م هه‌ڵبژاردنه، ده‌رفه‌تێكه بۆ تۆی ده‌نگده‌ر، به‌شداربیت له‌گه‌ڵمان، بۆ جێبه‌جێكردنی پلانه‌كه‌مان، تا كوردستانێك ده‌سته‌به‌ربكه‌ین كه له‌ئاستی چاوه‌ڕوانیی ئێوه‌دا بێت.\nله‌باره‌ی سه‌نگی یه‌كێتی و خه‌باتی چه‌ند ساڵه‌شیه‌وه، قوبادی مام جه‌لال سه‌رۆكی لیستی 105ی ی.ن.ك رایگه‌یاند: وه‌فاو ئیراده‌ی ئێوه‌و ئه‌و رێبازه‌ی مام دایڕشتووه، واده‌كات یه‌كێتی نه‌كه‌وێت و كاروانی خه‌باته‌كه‌ی درێژه بكێشێت، له كاتێكدا یه‌كێتیی نیشتمانیی كوردستان توندوتیژیی به‌رامبه‌ر كه‌س نه‌نواندووه‌و هێشتوویه‌تی هه‌ركه‌س بیه‌وێت ئازادانه رای خۆی ده‌رببڕێت و پارت و گروپی نوێ دابمه‌زرێنێت و دژی یه‌كێتیش كاربكه‌ن، له‌كاتێكدا هه‌مووی به‌رهه‌می یه‌كێتی و رێبازه‌كه‌ی مامن.\nوتیشی: ئێمه له رای جیاوازو گروپ و پارتی نوێ و جیاوازو دژ ناترسین، هیچ كات به ناحه‌ق مامه‌ڵه‌مان له‌گه‌ڵ دژه‌كانمان نه‌كردووه. چونكه ئێمه‌و كۆمه‌ڵانی خه‌ڵك یه‌كێتی ده‌ناسین و ده‌زانن رێبازه‌كه‌ی مام چییه.\nروونیشیكرده‌وه كه ئه‌گه‌ر كارێكی گرنگ كرابێت، ئه‌گه‌ر كوردو دۆزی كورد هه‌نگاوێكی بۆ پێشه‌وه نابێت، ئه‌وه یه‌كێتیی نیشتمانیی كوردستان كردوێتی و ناوێتی و ئه‌گه‌ر هه‌نگاوێكی گه‌وره‌ش نرابێت، ئه‌وا یه‌كێتیی نیشتمانیی كوردستان ئه‌و هه‌نگاوه‌ی ناوه. ئه‌گه‌ر چه‌ند هه‌نگاوێكی گه‌وره‌و گرنگیش مابن، بێگومان هه‌ر یه‌كێتیی نیشتمانیی كوردستان ده‌توانێت له داهاتوودا ئه‌و هه‌نگاوانه بنێت. هێزه سیاسییه‌كانی تری گۆڕه‌پانی كوردستان، یان له به‌رژه‌وه‌ندییان نییه گۆڕانكاریی بكه‌ن، یان پێیان ناكرێت.\nهه‌ندێك به‌م دۆخه‌ی ئێستا رازین، هه‌ندێكی دیكه‌ش گۆڕانكارییان پێ نه‌كراوه‌و پێیان ناكرێت درووشمه‌كانیان ببه‌نه سه‌ر.\nخه‌ڵكی كوردستان ئه‌گه‌ری زۆری تاقیكرده‌وه‌و ئێمه هه‌رگیز رێگر نه‌بووین له‌وه‌ی خه‌ڵك ئازادانه چییان بوێت هه‌ڵیبژێرن، به‌ڵام دلنیاین ئه‌و راستییه بۆ هه‌موو جه‌ماوه‌ری كوردستان ده‌رده‌كه‌وێت؛ كه تاكه هیوا له رۆژه سه‌خته‌كاندا هه‌ر یه‌كێتی بووه‌و هه‌ر یه‌كێتیش ده‌بێت.\nله‌كۆتاییشدا سه‌رۆكی لیستی «105»ی یه‌كێتی وتی: ئێمه چاكسازییه‌كی سه‌رتاسه‌ریمان ده‌ستپێكردووه‌و ده‌بێت ته‌واوی بكه‌ین. ده‌مانه‌وێت به پشتیوانی ئێوه‌و هه‌وڵ و تێكۆشانی ئه‌ندامه‌كانمان، به عه‌قڵێكی نوێ و تێڕوانینێكی سه‌رده‌مییانه‌وه، هه‌موو به‌ربه‌ستێك ببڕین. ئارامی و خۆشگوزه‌رانی و ئابوورییه‌كی هه‌مه‌جۆر، كه ئابووریه‌كی به‌هێزه ده‌سته‌به‌ربكه‌ین.\nجه‌ختیشی له‌سه‌ر ئه‌وه كرده‌وه كه: وه‌ك یه‌كێتی نه‌مان وتووه بێگه‌رد و بێ كه‌موكوڕیین، به‌ڵام وتوومانه و ده‌یڵێین، ئێمه له‌م نیشتمانه‌دا هیزی راسته‌قینه‌ین و له‌ناو دڵی هاووڵاتییانی ئه‌م نیشتمانه‌داین. هێزێكی سروشتیین، ره‌گ و ریشه‌مان داكوتیووه له‌م كومه‌ڵگه‌یه‌و به خه‌م و ئازاری ئه‌م میلله‌ته‌وه گه‌وره بووین. ئه‌گه‌ر ئه‌م نیشتمانه داهاتوویه‌كی گه‌ش چاوه‌ڕێی بكات، ئه‌وا دڵنیابن به پشتیوانی ئێوه‌و له‌سه‌ر ده‌ستی یه‌كێتیی نیشتمانیی كوردستان ده‌بێت.\nبۆیه داواتان لێده‌كه‌م ده‌نگ بده‌ن به رێبازه‌كه‌ی مام، ئه‌و رێبازه‌ی كه به‌رده‌وامه، ئه‌و رێبازه‌ی كه هه‌موومان، نه‌وه له‌دوای نه‌وه له‌سه‌ری به‌رده‌وام ده‌بین. له‌گه‌ڵتان ده‌بین و له‌گه‌ڵمان بن، بۆ ئارامی و هه‌لی كارو خزمه‌ت و له رۆژی ٣٠/٩ ده‌نگ بده‌ن به لیستی شه‌هیدان، به لیستی یه‌كێتیی نیشتمانی كوردستان، به لیستی ژماره «105».


كێشه‌ی لابردنی Spyware. | kurditgroup\nكێشه‌ی لابردنی Spyware.\nسڵاو بەرێزان فریام کەون ئەیهاوار بەخوا کۆمپیتەرەکەم ئەوەندەی نەمایە لەناو بچێ بەرێزان لەبنەوەی شاشەکە icon هاتوە ئەوە 5 رۆژ دەبێت هەردەلێ تۆژمارەیەک لە spywareت هەیە لە کۆمپیتەرەکەت جا ێرانە دابگرە بۆ داگرتنی ئەنتی سپایوەر.کاتێک کە بە چەپ یان بە راست کلیکی لەسەردەکەم دەلێ virus protect pro دابگرە بۆ چاککردنی موشکیلەکانت منیش بەخوا پرۆگرامی دونیام بۆ داگرتوە هەرلاناچێ\nمن ئەوانەم هەموی دەگرتوە بەلان هیچ چارەسەرێکی نەبوو جا هیوادارم ێوە بتوانن یارمەتیم بدەن زۆر زۆر سوپاس\n1 / Hemn\nبەڕاستی زۆر پێکەنیم کە سەردێڕی پەیامەکەتم بینی.\nکاک ئاگرین بەڕێزم.\nتۆ هەرچی شتی باشە دات گرتووە وایە من یەک زانیاریـم دەوێت ئایا بەڕێزت چی ئەنتی ڤایرۆسێک بەکار دەهێنیت؟\n1-.بەپێی تێگەیشتنی من ئەوەی باسی دەکەیت ڕەنگە سپایوار نەبێت بەڵکو دەکرێت بەرنامە بێت لەکاتی داگرتنی بەرنامەیەکی تردا لە کۆمپوتەرەکەت ئینستاڵ بوبێت.\nوەدەکرێت ڤایرۆسیش بێت!\nئەم هەنگاوانە بنێ .. ستارت دوای ڕەن یان بە زمانی هۆڵندی ئاوتفورین کلیک بکە لە ناویدا بنوسە Msconfig دوای لە بەشی سەرەوە ئۆپستارتنOpstarten یان (ستارت ئوپ ) کلیک بکە ئەوەی بۆت کرایەوە هەرچی نیشانە ی ناو چوارگۆشەکانە لایان بەرە تەنها ئەنتی ڤایرۆسەکەت نەبێت وەک وێنەکەی بۆم داناویت هەنگاو بنێ. دوای توپاسن یان ئەپڵای و دواتر ئۆپنیوستارتن بکە واتە کۆمپوتەرەکەت ڕیستارت دەبێتەوە.\nکە کۆمپوتەرەکەت کرایەوە پەیامێکت بۆ دێت لە بەشی خوارەوەی چوارگۆشەیەکی بچوکی تێدایە نیشانەیەکی تێدا دابنێ و ئۆکەی بکە.\n2-بڕۆ بۆ ئەم ماڵپەڕە ( http://www.grisoft.com/doc/31/us/crp/0?prd=amw ) ئەم ئەنتی سپایوارە دابگرەو ئاپدەیتی بکەو کۆمپلێت سکانی کۆمپوتەرەکەتی پێبکە چی گرت بابیسڕێتەوە پاشان هەموو ئەنتی سپایوارەکانی ترت بسڕەوە.\nوە ئەگەر ئەتەوێت لە هەموو ئەو کێشانە بەدوور بیت باشترین ئەنتی ڤایرۆش بە ڕای من کاسپەڕسکای ئینتەرنێت سیکوریتیە دای بگرە ئاسودە دەبیت لێرە بە زمانی هۆڵندی دایبگرە\nhttp://www.kaspersky.nl/product-downloaden.html بۆیە بە هوڵندی بۆم دانایت لای ناوەکەت وادیارە.\nئەمانە ڕای منن ڕەنگە هاوڕێیان ڕێگای باشتریان لابێت.\nوەڵام دابنێ بۆ ئەوەی یارمەتی زیاترت بدەین.\n2 / Agrin.nl\nسڵا براکەم وەلاهی بەبرایەتیمان خۆی چەقاندوە دەلێ ناچمە دەرێ بەخوا منیش وا مێشکم دەتەقی نازانم چیبکەم\nزۆر زۆر سوپاس بۆ تۆ براکەم دەستەکانت خۆشبێت\n3 / Hemn\nبەڕێزم باشترە گەر بتوانیت وێنەیەکی کێشەکەت بگریت و بۆمان دابنێیت تا زیاتر تێی بگەین،\nپاشان ئەگەر تۆ نیشانەکانت لابردبێت کەواتە نابینرێت لای کاتژمێرەکەوە!\nئەم ڕێگایانەش تاقی بکەرەوە.\nبڕۆ ستارت بەشی زوکن یان گەڕان کلیک بکە ناوی ئەو بەرنامەیەی باسی داکەیت تێدا بنوسە لە کوێدابوو بیان سڕەوە .\nبڕۆ بۆ مای کۆمپوتەر دوای دڕایڤەری سی دواتر پرۆ گرام فایل بکەرەوە بزانە هەر فایلێکت بەو ناوەوەو بینی بیسڕەوە.\nیان ڕەنگە پرۆگرامەکە خۆی بەشی سڕینەوەی لەگەڵ بێت دەتوانیت ئەو کارە بکەیت.\nئەمەش باشترین بەرنامەیە بۆ لەڕەگ و ڕیشە دەرهێنانیYour uninstaller . ئەگەر دەستت نەکەوت وەڵام بنوسە ئەمشەو بۆت دەنێرم بە چاوان.\n4 / Agrin.nl\nسلاو براکەم فەرموو ئەوە رەسمەکەیە باوەرت هەبی هیچ بەرنامەیەک نەمایە ناو کۆمپیتەرەکەم کە بەخۆی هاتبی ئەوەی هاتبو هەمویم رەشکردەوە هیوادارم سرت لەو یشەی دەربچی داوای لەبوردن دەکەم کە لەوانەیە یسعاجم کردبی.\n5 / Hemn\nکاک ئاگرین برام ئێمە لەخزمەتی ئێوەی خۆشەویستداین هیواو ئاواتیشمان تەنها ئەوەیە بتوانتن بە جۆرێک لە جۆرەکان خزمەت بە نەوەی نەتەوەکەمان بکەین بەدرێژایی شەوو ڕۆژ پرسیار بکەیت بکەن ئەوەندەی ئێمە زانیاریمان هەبێت دڵنیابە درێخی ناکەین.\nچاوەکەم ئەوەی جەنابی نە ڤایرۆسەو نە سپایوارە و بەرنامەیەکی ستانداردی ویندۆسە دەبێت چالاک بکرێت.\nبڕۆ ستارت دوای کۆنترۆڵ پانێڵ ( کۆنفیغیورم سغێرم ) دواتر سیکوریتی سەنتەر لەوێ وە سەیری ئەم دوو وێنەیە بکە کە بۆم داناویت و ئەوە کێشەکەتە کە بەس کێشەنییە.\nبزانە کامیان سورو دەردە.\n1- یەکەمیان ئەنتی هاکەرە\n2- دووەمیان ویندۆس ئاپدەیتە\n3-ەێیەمیان ئەنتی ڤایرۆسەکەتە\nئەگەر کاسپەڕەکەت ئینتەرنێت سیکوریتیە ئەوا ژمارە یەک و سێ کاسپەڕەکەتە.\nئەگەر ئەوەی دوەمیان بوو ئەوا دەبڵ کلیک ی لەسەر بکەو ئەکیفی بکە وهەموو ئاپدەیتەکان دابگرە بیرت نەچێت ئەگەر ئەوەی دوەم بێت باشان لای کات ژمێرەکەتەوە زەرد دەبێت و تۆش دەبێت بیکەیتەوەو ئاپدەیتەکانت دابگریت.\nسوپاس چاوەکەم وەڵام دابنێ بزانین چیت کردوە.\n6 / Hemn\nئەم وێنەیەش هەمان کارت بۆ دەمات\nبەدەستی ڕاستت کلیک لە مای کۆمپوتەر بکە دواتر پرۆپێرتیش هەڵبژێرە\nوەک وێنەکە ئەو نیشانەی سەر ەوە دیاری بکە با لەسەر سەوزەکە بێت\nئەمەش ئەکتیف کردنی ویندۆس ئاپدەیتە.\nدوای ده‌ستخۆشیم بۆ كاك هێمن وه بۆ وه‌ڵامه جوانه‌كانی !\nبرای به‌ڕێزم سپای وایه‌ر كاتێك ئه‌كتیڤ بوو یادامه‌زرا لاده‌برێت ، به‌ڵام زۆر جار دوای ڕیستارت كردنی كۆمپیوته‌ر دێته‌وه، وه بۆ ئه‌وه‌ی نه‌گه‌ڕێته‌وه ده‌بێت ئه‌ك دوو ڕێگایه بگریته به‌ر:-\n١- سكان كردن به سه‌یف مود وه‌ك ئه‌م [url=http://i85.photobucket.com/albums/k50/Zandy17/SafeMode1.gif]وێنه‌یه[/url] هه‌نگاو بنێ ، ئه‌مه‌ش له‌كاتی داگیرسانی كۆمپیوته‌ركه‌ت ده‌بێت چه‌ند جارێك F8 دابگریت . پاشان هه‌نگاوه‌كانی تر بنێ و دوای كه چویته ناو ویندۆس\nStart - Run وه بنوسه iexplore http://www.bitdefender.com یاخود iexplore http://www.bitdefender.com/scan8/ie.html دوای ئه‌وه سكان بكه یاخود به سپای بوت سكانێك بكه و پاكی بكه‌ره‌وه.\n٢- ده‌بێت پێش ئه‌م هه‌نگاوانه System restore نا چالاك بكه‌یت :-\nكلیكی ڕاست له‌سه‌ر My computer - properties - System restore دوای ئه‌وه ئیشاره‌تی ئه‌و چوارگۆشه‌یه بكه و Apply - ok.\nوه‌ك ئه‌م [url=http://i85.photobucket.com/albums/k50/Zandy17/Systemrestore.png]وێنه‌یه[/url]\nكه گه‌ڕانه‌وه‌ی سیسته‌مت كوژانده‌وه هه‌نگاوه‌كانی سه‌ره‌وه بنێ و كه‌ته‌وابویت ڕیستارت بكه‌و دوای ئه‌وه به‌هه‌مان شێوه ئه‌و ئیشاره‌ته لابه‌ره بۆ ئه‌وه گه‌ڕانه‌وه‌ی سیسته‌م چالاك بێته‌وه.\n8 / Agrin.nl\nسڵاو بەرێزان دەستتان چۆشبیتن بۆ ئەم هاوکاریە جوانانە تان من مەمنونتانم بەراستی ماندوم کردون. بەلام بەخوا من هەموو ئەو کارانەم ئەنجان دا کە ێوەی بەرێز ئاماژەتان پێ کردبوو بەلام بەخوا هەروەکو خۆیەتی لاناکەوێت ؟؟؟؟؟؟؟؟؟؟؟\nچیبکەم باشە ؟\n9 / Agrin.nl\nبەرێزان کە رەسمەکەم گرتبو ئەوە لە iconنەکە زەربێکی سوری لەسەربو وانیە؟ بەلان لەخۆیەوە دەگۆردرێتن مانای ئەوەیە لە زەربەکە دەبێتە نیشانەی ؟ پرسیار دیسان دەبێتە زەربەکە\n10 / Hemn\nدەست و چاوت خۆش کاک زەندی گیان.\nکاک ئاگرین ئەگەر توانیت ئێمێڵێکم بۆ دابنێ یان ئێمێڵێکم بۆ بنێرە بۆ ئەم ئێمێڵەی خوارەوە\n11 / Dli_kurdan\nبراکەم ئەوە یمێلی منە\nسڵاو به‌ڕێز Agrin.nl یاخو Dli_ Kurdistan!\nبه‌ڕیزم خۆتۆماركردن به دوو ناو پێچه‌وانه‌ی یاساكانی سه‌كۆیه.\n[url=http://kurditgroup.org/rules]یاساكانی سه‌كۆ خاڵی ٦/ بخوێنه‌ره‌وه![/url]\n13 / Agrin.nl\nسلاو بەرێز کاک زەندی زۆر زۆر سوپاست دەکەم بۆ یارمەتیە چاکەکەنت من مامنونتم بەرێزم بۆ ئەم 2 ناوەش من ماوەیەک بو بەراستی ناویdli_kurdan بەتاواوەتی لەبیرچوبۆوە بۆیە من هەستام ئەم ئاگرینەم دروست کرد ئەوەبو مەسەلەکە دوبارە داوای لەبوردن لە تۆو لە بەرێووبەری ئەم سایتەش دەکەم\nزۆر ئاساییه به‌ڕیزم !\nپێشتر ئاگاداربووم ، به‌ڵام پێم وابوو دوو كه‌س یه‌ك كۆمپیوته‌ر به‌كارده‌هێنن.\n15 / CCNA\nI think you have used so many different programs such as belows\nand they do not wsnt to clean your computer because they all hate each other !!!!!!\nThey get jelouse to each other and therefore they want you to suffer !!!


ئاژانسی ده نگو باسی کوردستان: ئیمرۆژ په‌نجشه‌مه خاک سپاری خالۆ عه‌زیز مراد موحمه‌دی بی\nئیمرۆژ په‌نجشه‌مه خاک سپاری خالۆ عه‌زیز مراد موحمه‌دی بی\nئیمرۆژ په‌نجشه‌مه خاک سپاری خالۆ عه‌زیز مراد موحمه‌دی بی.\nئیمرۆژ خالۆ عه‌زیز مراد مۆحمه‌دی له دیاره غوربت وا خاک سپرا وا ئه‌را هه‌میشه له گه‌شتمان و له که‌سۆکاره‌کی مال ئاوایی کرد ئیمرۆژ تاریخ 9/12/2010 رۆژ خاک سپاره‌ی عه‌مۆ عه‌زیز مراد مۆحمه‌دی بی رۆحی شاد بۆد.\nله لایه‌ن ئاژانسی ده نگو باسی کوردستان ajansknews kl. ۹/۱۸/۱۳۸۹ ۰۹:۱۱:۰۰ قبل‌ازظهر


زانکۆی سۆران - لە وۆركشۆپێکدا مافەکانی منداڵ لە شەریعەتی ئیسلام و یاسادا باسیان لێوەکرا\nلە وۆركشۆپێکدا مافەکانی منداڵ لە شەریعەتی ئیسلام و یاسادا باسیان لێوەکرا\nبڵاوكراوەتەوە لە پێنج شەممە, 21 تشرینی دووەم 2019 21:04\nرۆژی چوار شەممە رێکەوتی ٢٠ی٩ی٢٠١٩، کە هاوکات بوو لەگەڵ ڕۆژی جیهانی منداڵان، لە فاکەڵتی یاساو زانستە سیاسییەکان و بەڕێوەبردن، بە ئامادەبوونی ژمارەیەکی بەرچاو لە مامۆستایان و قوتابییان، بەشی یاسای فاکەڵتییەکە، وۆركشۆپێك بۆ هەریەکە لە مامۆستایانی فاکەڵتی بەڕێزان "د.صدقی حمدامین عیسی ، م.ی.ئارام نبی محمد ، م.ی.تەها حسن رەسوڵ" لەژێر ناونیشانی " مافی منداڵ لە شەریعەتی ئیسلام و یاسادا "، رێکخرا.\nلە تەوەری یەکەمی وۆركشۆپەکە "د.صدقی حمدامین" گوتی، منداڵی بریتییە لەو قۆناغەی کە مرۆڤ تیایدا دەژی، بەوەی کە تەمەنی لە خوار ١٨ ساڵییەوەیە و، ئەو ناوەی هەر لەسەر دەمێنی تا گەورە دەبێ و دەبێتە کەسێکی باڵغ و پێگەیشتوو.\nدواتر لە درێژەی بابەتەکەیدا گوتی، منداڵ لەنێو هەموو کۆمەڵگایەك، وەك هەر بوونەوەرێکی تر دووچاری ئازار و ناڕەحەتی دەبێتەوەو مافی پێشێل دەکرێ. منداڵ ناتوانێ وەكو کەسانی گەورە بەرگری لەخۆی بکات و مافی خۆی بەدەستبێنێ. هەر بەم هۆیەش بەڕێزیان وتی، کەوا شەریعەتی ئیسلام گرینگییەکی زۆری بە منداڵ داوە هەر لە کاتی لەدایكبوونەوە تا تەمەنی باڵغبوون. شەریعەتی ئیسلام، گرینگییەکی زۆری داوە بە ماف و داخوازییەکانی منداڵ، پێش لەدایكبوونی و دوای لەدایكبوونیشی. لەمانەش( سەلامەتی منداڵ لەو کاتەی لەناو سکی دایکییەتی، دڵخۆشکردنی منداڵ، مافی ژیانێکی شایستە، مافی ناوو ڕەگەزنامە، مافی شیرپێدان، مافی سەرپەرشتیکردنی لەلایەن دایك و باوکی، مافی لایەنی تەندرووستی، مافی پەروەردەکردنێکی ڕاست و تەندرووست و .....هتد ".\nتەوەری دووەمی وۆركشۆپەکە لە لایەن " م.ی.ئارام نبی " بەڕێوەبرا، کە تایبەت بوو بە باسکردنی ململانێی چەکداری و پاراستنی مافی منداڵ بەپێی ڕێککەوتنامەی نێودەوڵەتی. بۆ ئەمەش بەپێی داتایەك کە بەڕێزیان خستییەڕوو لە ماوەی ١٠ ساڵی ڕابردوودا، ٢ ملیۆن منداڵ کوژراون و ١ ملیۆن هەتیو کەوتوون و ٦ ملیۆنیش پەککەوتە بوون، هەروەها ١٠ ملیۆن منداڵیش توشی ناڕەحەتی و هەراسانی بوون. ئەمە جگە لەوەی کە ٢٠٠ تا ٣٠٠ هەزار منداڵ کراونەتە چەکدار. دواتر جۆرەکانی ململانێی چەکداری بۆ ئامادەبووان باسکرد، کە ململانێی چەکداری نێودەوڵەتی و دەوڵەتی هەن. لە هەردوو جۆرەکەدا، یاسای نێودەوڵەتی مرۆیی بەسەردا جێبەجێدەبێت. هەروەها باسی لەو پێشێلکاریانەش کرد، کە لە لایەنی چەکداری و گرووپەکان بەرامبەر منداڵ دەکرێن.\nدواتر بەڕێزیان تیشکی خستەسەر بە چەکدارکردن و بەشداری منداڵ لە جەنگدا، کە ئەمەش دوو حاڵەتی هەیە. بە شێوازی ناڕاستەوخۆ ببێ بە بەردە یاخود کۆیلەی سێکسی، یان بە ڕاستەوخۆ بەشداری لە شەڕدا بکات، کە لە هەردوو بوارەکەدا قەدەغەیە و هەمووی دژی رێککەوتنی نێودەوڵەتییە، چونکە بەگوێرەی ئەو رێککەوتنە، نابێ تەمەنی منداڵ لە ١٥ ساڵ کەمتر بێ. هەروەها اغتصاب کردن و بەکارهێنانی وەك کۆیلەی سێکسی و داوێن پیسی بە زۆر، ئەمانەش هەمووی دەچنە قاڵبی تاوانی دژی مرۆڤایەتی و، هەم لە ئاینی ئیسلام و هەم لە رێککەوتنە نێودەڵەتییەکان ڕێگەپێنەدراوە .\nلە کۆتایی وۆركشۆپەکەشدا "م.ی.گە حسن " لە لایەنی سایکۆلۆژی و لایەنی یاساییەوە، تیشکی خستە سەر منداڵ و توندوتیژی کردن بەرامبەر بە منداڵ لەناو کۆمەڵکا. بۆ ئەمەش بەڕێزیان وتی کە توندوتیژی دژی منداڵ، هەموو ئەو هەڵسوکەوتە توندانەیە کە بەرامبەر بە منداڵ دەکرێن، چ لە ماڵ یاخود لەو شوێنەی کە لێیەتی و ببێتە هۆی ئازاردانی لە لایەنی جەستەیی و دەروونی. بەمەش کاریگەری خراپ لەسەر منداڵەکە جێدێڵی. دواتر هاتە سەر باسکردنی جۆرەکانی توندوتیژی دژی منداڵ و گرینگرترین هۆکارەکانی ئەم توندوتیژیانە و، هەروەها نیشانەکانی ئەو توندوتیژیانەی دەکرێن بەرامبەر بە منداڵ لەگەڵ چارەسەرییەکانی، بە وردی بۆ ئامادەبووان باسکردن.\n/ فاكه‌ڵتی په‌روه‌رده دوو بڕوانامه‌ی دكتۆرای له بواری وه‌رزش به‌خشی


زلهێزانی جیهان لەسەر بەرنووسی پـرۆژە بڕیارێک بۆ چارەسەرکردنی قەیرانی سوریا لە ئەنجومەنی ئاسایشی نەتەوە یەکگرتووەکان ڕێکەوتوون، بەڵام هاوبەندی ئۆپۆزسیۆنی سوریا دەڵێت بەدیهێنانی ئاگربەست لە سوریا و دەسـتپـێکردنی دانوستاندنی ئاشتی لە مانگی یەکی ساڵی نوێدا شتێـکی واقیعی نیـیە.\nنەجیب غەزبان نوێنەری ئۆپـۆزسیۆنی سوریا لە نەتەوە یەکگرتووەکان ڕۆژی هەینی بە ڕۆژنامەوانانی گوت ئۆپـۆزسیۆن پـێویستی بە نزیکەی یەک مانگ هەیە تاوەکو خۆی بۆ دانوسـتاندنەکان ئامادەبکات. هەروەها داوای کرد لە کاتی ئاگربەستەکە ڕووسیا بۆردومانەکانی ڕابگرێت.\nپاشان ڕەخنەی لەو خشتە کاتیـیە گرت کە لە لایەن زلهێزەکانەوە لە مانگی یازدە لە ڤیەنـنا دانراوە و گوتی ئەوە شتێکی واقیعی نیـیە.\nهاوکاتی ئەم لێدوانەی غەزبان وەزیرانی دەرەوەی 17 وڵات لە هوتێلێـکی نیویۆرک بەشداریـیان لە کۆبوونەوەیەک کرد بۆ دۆزینەوەی ڕێگەچارەیەکی سیاسی بۆ قەیرانی سوریا.\nبەپـێی زانیاریـیەکانی لە ژوری کۆبوونەوەکە گەیشتوونەتە دەرێ، بە ڕێکەوتنێـک گەیشتوون. هەرچەندە دەڵێن ڕووسیا داوای چەند گۆڕانکاریـیەک لە پـرۆژە بڕیارەکە کردبوو، بەڵام لە لایەن وڵاتانی عەرەبی و ڕۆژئاوایی ڕەتکراوەتەوە.\nدەشڵێن بەرنووسەکە داوا لە هەموو لایەنەکان دەکات دەستبەجێ شەڕ ڕابگرن و پابەندی ئاگربەست بن.\nبڕیارە هەر ئەمڕۆ هەینی ئەنجومەنی ئاسایشی نەتەوە یەکگرتووەکان کۆببێتەوە بۆ دەنگدان لەسەر پـرۆژە بڕیارەکە کە تیایدا پـشـتگیری لە هەوڵی نێودەوڵەتی دەکرێت بۆ کۆتایی‌هێنان بە شەڕی ناوخۆی سوریا کەوا بۆ نزیکەی پـێنج ساڵە درێژەی کێشاوە.


خەندەقەکەی بارزانی ڕوی هەرچی خیانەتە سورکرد... تاریق یوسفی\nلەوەتەی کورد هەیە شۆڕش و بەرخۆدان هەبوەو بەردەوام لە تێکۆشان بوە بۆ دەستەبەر کردنی مافە ڕەواکانی خۆی، لەهەمانکاتیشدا لەوەتەی تێکۆشان وشۆڕشی کوردان لە جموجۆڵدابوەوهەیە خەتی خیانەت و تەسلیم بوون و جاشایەتیش هەبوەوهەیە . لە شۆڕشە یەک لەدوای یەکەکانی کوردستان ئەگەر سەیر بکەین دەبینین کە زۆر جار مرۆڤی کورد خەڵەتێنراوەو کاری لە سەر کراوە بە نرخیکی هەرزان کەرامەت و شەرەفی نیشتیمانی خۆی بفرۆشێت ودژی گەلی خۆی و نیشتیمانی خۆی شەڕی پێبکەن و بەکاری بهێنن .\nداگیرکەران هەوڵیان داوە باش کورد بناسن و بە پێی ناسینی کوردانیش پڕۆژەکانیان جێبە جێ دەکەن، دوژمنانی ئیمە زۆر بە وریای و زانابوونەوە لە کوردان نزیک دەبنەوەو خەتی دەستەمۆکردنی کوردانیان دەسنیشان کردوە، مێژوی کورد پڕاوپڕە لە غەدروخیانەت لە شکست وخۆخۆری لە بەرژەوەند ویستی وتاک ڕەوی لە هەمانکاتیشدا مێژومان سورە لە دەستکەوتی نەتەوەی لە بەرخۆدانی واتاداروبە شکۆلە خۆڕاگریوبەرخۆدان لە ئیسراروکۆڵنەدان.\nگوتەیەکی ڕێبەرئاپۆهەیە دەڵێت ئێمە لە نێو پەکەکەدا لە هەمووشتێک دەبورین تەنها شتێک کە شایەنی بوران یان لێبوردن نیە ئەوەیە کە مرۆڤی کورد هەوڵی خۆ پێش خستن نەدات وڕاستی خۆی نەناسێت ولە کەسایەتی کوردی کلاسیک دا بمێنێتەوە.\nئەم وتە بە نرخە ئەوەمان پێدەڵێت کە کوردی کلاسیک ئەو کوردەیە کە دوژمن قاڵبی کردوەو وەک ئەوەی خۆی دەیەوێت کۆک و سازی کردوە. کوردی کلاسیک تێر بونی زگی لای ئازادی و شەرەفو کەرامەتە، بۆ تێربونی زگیان وایان ڕاهێناون کە خیانەت لە هاوڵاتی و نیشتیمان بکەن وبۆ چەن قروشێک ئامادەی خیانەت بن.\nڕێبەرئاپۆ بۆ دەڵێت پێویستە مرۆڤی کورد خۆی بناسێت و لێگەرێن بکات بۆ حەقیقەتی خۆی ؟ چون دەزانێت ئەو کوردانەی گەیشتونەتە پلەی خۆ ناسین وەک دار بەڕو وان سفت و خۆڕاگرو بە ریشە، کوردی ڕاستەقینە وەک بەڕێز سالح موسلم دەڵێت گڵای داران دەخۆن بەڵام تەسلیمیەت قەبوڵ ناکەن، ئازاری برسیبون دەکێشن بەڵام بێشەرەفی و بێ کەرامەتی قەبوڵ ناکەن. کوردی حەقیقی نە مادە و نە نان ونە دەستەڵات توانای نیە کەسایەتیان داگیربکات، کوردی ڕاستی یەک هێڵی پێش گرتوەو تێکۆشانیش دەکات بۆ یەک هێڵ ئەویش گەیشتن بە سەربەستی و ژیانێکی سەربەرز بۆ گەلەکەیان .\nکوردی دەستەمۆو ناڕاست ئەوانەی کە تەنیا وە تەنیا بە کوردی قسە دەکەن و جلی کوردیان لە بەردایە بەڵام کاتێک سەیری بیرو زیکروهەڵسوکەوتی دەکەی شەرم و چاوچنۆکی وخیانەت و خۆفرۆشی لێدەبارێت، کوردی ساختەودیل کامانەن ؟ ئەوانەی بۆ فەردەیەک ئارد ئامادەن ماڵ و موڵکی هاوڵاتیانیان بسوتێنن وبۆ دەست خستنی هەندێک پارە کەرامەت و شەرەفیان هەنجن هەنجن دەکەن.\nکوردی ساختەودەستەمۆ عاشقی گەیشتن بە دەستەڵات و مادەیە بۆ گەیشتن بە دەستەڵات و مادەش چی پێویستبێت ئامادەیە بیکات، مێژولە بیری نەکردوەو لە ئەرشیف دا ماوە بینیمان بۆ گەیشتن بە دەستەڵا پارتی دیموکرات چۆن رژیمی سەدام ئەو ڕژیمەی خۆی دەیان ساڵ لە گەڵی بەربەرەکانی دەکردو دەیان گەنجی دڵ پاک لە نێوڕێخراوەکەی ئەو دا کە بۆ کوردایەتی بە خەیاڵی خۆیان هاتبون بە دەستی سەدامیەکان گولەباران کران، ئەو سەدامەی نیوەی کوردی زیندوبەچاڵ کردو نیوەشی کیمیاباران، ئەو سەدامەی رۆحمی بە منداڵی نێو لانکەش نەدەکرد وگیانی دەکێشان، بەڵی بینیمان کە بۆ ئەوەی دەستەڵاتی پارتی و بنەماڵە پارێزراو بێت پەنای بردە بەر خوێنرێژترین دوژمنی کوردوپۆستاڵی بۆگەنیانی هێنایەوە کوردستان بۆ کورد کوشتن و کورد قڕان کردن ئەوەش تەنیا لەبەرمانەوەی کورسی دەستەڵاتی قیزەونی خۆی.\nبە داخەوە زۆرن ئەو مرۆڤە کوردانەی کە هیچ زانایان نیە بێجگە لە وەرگرتنی پارەی مانگانە بە قەولی خۆیان مەعاشی مانگانە نەبێت، لە پێناو مەعاشی مانگانەدا بە هەزاران مرۆڤ کۆیلە کراوەوئامادەیە توفەنگ لە سەر سینگی مرۆڤی کورد بنێت و هاونیشتیمانی خۆی خەڵتانی خۆی بکات.\nسەدان ساڵە کورد خەبات دەکات بۆ ڕاکردنی سنورە دەستکردەکان ئەو سنورەی داگیرکەربە زوڵم وغەدرمیلەی بۆ داچەقاندوکوردی پارچە کرد، ئەوسنورەی هەزاران گەنجی کوردخۆیان کردە قوربانی بۆ نەهێشتنی وتێک دانی کەچی پارتی و بارزانی بەوپەڕی بێشەرمی و بێبەزەی بە چنگ تێی بەردەبن و جەستەی نیشتیمانم زامارو کۆڵەواردەکەن. ئەمەیە کوردی ساختەوتەسلیم کوردێک ئامادە بێت خاکی کورد پارچە بکات، کوردێک گەلی کورد لە یەک داببڕێت، کوردێک سیاسەت لە داگیرکەروە وەربگرێت، کوردێک لە بیرو هۆشیدا دەستەڵات سەرەوەی بەرژەوەندی نیشتیمانی بێت بێجگە لەوەی بڵێن دەک ڕیسوابیت ئەمەیانت ئیدی خەیانەت نەبوو بەڵکوو ڕوی هەرچی خیانەتیشە سور کرد شتێکی دیکەم بۆی نیە .


کرستی کالیولاید - ویکیپیدیا، ئینسایکڵۆپیدیای ئازاد\n(1969-12-30) ٣٠ی کانوونی یەکەمی ١٩٦٩ (تەمەن ٥٢\nGeorgi-Rene Maksimovski (ھاوسەرگیری ٢٠١١)\nکرستی کالیولاید (بە ئیستۆنی: Kersti Kaljulaid؛ لەدایکبووی ٣٠ی کانوونی یەکەمی ١٩٦٩) سیاسەتەمەدارێکی ئیستۆنییە کە ئێستا پێنجەم سەرۆکی ئیستۆنیایە لە کاتی ١٠ ی تشرینی یەکەمی ٢٠١٦ ەوە لە پۆستدایە، کرستی یەکەم ژنە کەوا سەرۆکایەتی وڵاتی ئیستۆنیا دەکات لەو کاتەوەی وڵاتەکە لە ١٩١٨ سەربەخۆیی وەرگرتووە و ھەوروەھاش گەنجترین سەرۆکە لە مێژووی سەرۆکایەتی ئیستۆنیا، کە ئەوکات لە تەمەنی ٤٦ ساڵی چووە ھەڵبژاردنەوە\nکرستی بەرپرسی پێشووی ئیستۆنیایە کە پێشوو تر لە دادگای وردبینی ئەوڕوپا وەک نوێنەری ئیستۆنیا خزمەتی کردووە لە ٢٠٠٤ تا ٢٠١٦ دوای چەندین خول بۆ ھەڵبژاردنی سەرۆکایەتی نوێ بۆ ئیستۆنیا لە ٢٠١٦ کە شکست دەھێنن کرستی دووبارە دەپاڵێورێتەوە بۆ سەرۆکایەتی کردن ٣٠ ی ئەیلوولی ٢٠١٦ بە دەنگی زۆرینەی پارتەکانی پەرلەمان وەک کاندیدێکی ھاوبەش بۆ سەرۆکایەتی ئیستۆنیاھەروەھا وەک تەنھا کاندیدی ئەم خولە، کرستی دەنگی پێدرا بۆ ئەوەی ببێتە سەرۆکی ئیستۆنیا لە ٣ ی تشرینی یەکەمی ٢٠١٦ بە ٨١ ی دەنگ و ١٧ دەنگنەدەر\n٢.١ کاری بازرگانی\n٢.٢ کاری سیاسی\n٥.١ شانازی نیشتمانی\n٥.٢ شانازی بیانی\nکرستی لە قوتابخانەی تالینی ژمارە ٤٤ خوێندوویەتی و لە ١٩٧٧ دەرچووە لەکاتی خوێندنەکانی لەوێدا، ئەندام بووە لە گرووپی قوتابیانی زانستی تایبەتمەند بووە لە (ornithology خوێندن لەسەر باڵندەکان) لە ١٩٩٢، کرستی لە زانکۆی تارتو تەواوی کردووە (cum laude -شانازی) وەک زیندەناسێک، کرستی ئەندامە لە کۆمپانیای ژنانی ئیستۆنیا (Filiae Patriae) لە ٢٠٠١، لە زانکۆی تارتو بە بڕوانامەی (MBA) لە بەرێوەبردنی بزنس تەواوی کردووە، تێزەکانی وەک "Riigi poolt asutatud sihtasutuste juhtimissüsteemi täiustamine" لە ئیستۆنی و "گەشەپێدەری سیستەمی بەرێوەبەری دامەزراوەکانی وڵات" لە کوردی بۆ دانراوە\nزانکۆی تارتو سیمناری ئەنجومەن لە ٢٠١٥\nلە ١٩٩٦ بۆ ١٩٩٧ کرستی بەڕێوەبەری فرۆشتنەکان بوو لە " telecom Eesti Telefon" - "تێلیکۆم ئێستی تەلەفۆن"، و لە ١٩٩٧ بۆ ١٩٩٩ لە بانکی ھانسبانک لە ئیستۆنیا وەک فەرمانبەر دامەزرا لە بەشی سەرمایەگوزاری، مارکێتەکانی ھانسبانک لە ١٩٩٩ بۆ ٢٠٠٢کرستی وەکوو ڕاوێژکاری سەرۆک وەزیرانی ئیستۆنیا مارت لار کاریکردووە لە ٢٠٠٢ بۆ ٢٠٠٤ وەکوو بەڕێوەبەری (Iru Power Plant) کاریکردووە، کە کۆمپانیایەکی-لکێنەری ویلایەکە بووە (Eesti Energia کۆمپانیای وزەی ئیستۆنی) کرستی یەکەم ژن بوو کە پێشرەوی کۆمپانیای (Iru Power Plant) لە ئیستۆنیا بکات\nلە ٢٠٠٤ کە ئیستۆنیا چووە پاڵ یەکێتی ئەورووپا کرستی کرایە نوێنەری وڵات لە دادگای وردبینی ئەورووپا لە ٢٠١١ کرستی سەرۆکی زانۆکی تارتو بوو\nکالیولاید، ھاوسەرەکەی جۆرج، سەرۆکی پێشوو تۆماس ھێندریک، ھاوسەرەکە ئیڤا ئێلڤس لە کردنەوەی کۆشکەکەی کرستی لە ١٠ ی تشرینی یەکەمی ٢٠١٦، لە تالین\nکرستی خۆی وەک پارێزکاری لیبرالیزم پێناسەکردووە کرستی لێدوان و پشتگیری دەدا بۆ کۆمەڵگایەکی سڤیلی بەھێز کە یارمەتییەکی بەرزی ئەو کەسانەی ئەدا کە پێویستیان بە یارمەتی بوو کرستی لیبرالییەت نیشان ئەدەت لە کێشە کۆمەڵایەتییەکان وەکوو مافی کۆمەڵگای پەلکەزێرینە و پەنابەرییەتی کرستی زۆرجار پارچە بیرورا بڵاودەکاتەوە لە میدیای ئیستۆنیا بریار و باس لە پلەی ئیستۆنیا لە یەکێتی ئەورووپا و سۆشیا مۆیدیا و بابەتە ئابوورییەکانجگەلەوە، بەشداری ھەیە لە پرۆگرامەکانی شیکاری سیاسی وەک ڕادیۆی (Radio Kuku) نموونە پرۆگرامی ھەفتانەی (Keskpäevatund)\nلە ٢٠٠١ بۆ ٢٠٠٤ کرستی ئەندامی سیاسی پارتی یەکگرتووی پرۆ پاتریا بوو پێشیینەی ئێستای پرۆ پاتریا و یەکگرتووی ڕیس پوبلیکا[تێبینی ١]\nکەچی ھێشتاش لە ھەڵبژاردنەکان بەڕێوە ناچێت\nوەک ئەوەی ئەندامێتی کرستی لە دادگای وردبینی ئەورووپا کۆتایی دەھات لە ٧ ی ئایاری ٢٠١٦ سەلمێنراوی بۆ کرا وەک سەرۆکی داھاتووی سەنتەری (PRAXIS) بۆ خوێندن لە سیاسەت لە تشرینی دووەمی ٢٠١٥، دەبوایە حکوومەتی ئیستۆنیا داوای جێگرەوەی ئەوی کردبا لە ٧ ی شوباتی ٢٠١٦، بەڵام ھێشتا حکوومەت نەیتوانیوە بیکات بۆیە لە پلەکەی ماوەتەوە\nکرستی لەگەل مایک پێنس لە تەممووزی ٢٠١٧\nلە ١٩ ی ئەیلوولی ٢٠١٦، کابینەیەکی تازە دامەزراوی گەشەکردووی چاودێری ڕاوێژکاری لە سەرۆکایەتی ی پەرلەمانی ئیستۆنیا دەنگی بە کرستی دا بۆ ئەوەی ببێتە سەرۆکی کابینەکەی دوای چەندین شکست لە ھەوڵدان بۆ ھەڵبژاردنی سەرۆکێکی نوێ بۆ ئیستۆنیا لە ساتی ئۆگستەوە بۆ ئەیلوولی ٢٠١٦ کە پێی ئەوترا "council of elders" ی Riigikogu کە تیابووی گشت نوێنەری پارتەکانە، وتەبێژان و جێگری وتەبێژان داوای لە ڕەزامەند بوونی کرستی کرد و داواکاری کاندیدی سەرۆکایەتی ئیستۆنیا پێشکەش کرا، لە ٣ ی تشرینی یەکەمی ٢٠١٦ کاندید بوونەکەی بۆ سەرۆکایەتی خرایە پێش ئەندامانی Riigikogu، و لە ٣٠ ی ئەیلوول کاندید بوونەکەی بە فەرمی تۆمار کرا وتەبێژی Riigikogu ئەیکی نیستۆر وتی کە کرستی بەبێ ھیچ گومانێک ٦٨ دەنگی لەکۆی ١٠١ دەنگی ئەندامانی Riigikogu بەدەست ھێنابوو بەڵام ژمارەی تەواو مایەوە بۆ ئەوەی سەیر بکرێ بە بنچینەیی کاندید بوونەکەی پشتگیری لێکرا لەلایەن ٩٠ ئەندامی Riigikogu کرستی ھەڵبژاردنەکەی بردەوە بە ٨١ دەنگ و ١٧ کەسیش ھیچ دەنگیان نەدا، جگە لەوە ھیچ دەنگێک لە دژی سەرۆکایەتی بوونەکەی ئەو نەدرا. جگە لەوە یەک پارتی پەرلەمان بانگەشەی ئەوەی کرد کە پشتگیری ناکات ئەوا پارتی (EKRE) کە ٧ دەنگیان ھەبوو\nکرستی لەگەل سەرۆکی پێشووی ئوکراینا پێترۆ لە ئایاری ٢٠١٨\nلە کاتی ھەڵبژاردنەکەی لەلایەن میدیا و شەقەمەکان و سیاسەتمەداران ڕەخنەی زۆری لێ دەگیرا لەوەی کە بۆ گشتی نەناسراوە، ئەمەش وادەکات کرستی لە میدیادا وەڵامی ڕەخنەکان بداتەوە و لەچەندین یەکتر بینینی تەلەڤزیۆنی ئەوەی خستە ڕوو کەوا لە سەرانسەری وڵات چالاکی دەبێت و دەردەکەوێت، سەردانی شوێنە جیاجیاکان دەکات و قسە لەگەل خەلک دەکات بە ڕاستەوخۆیی لە ناوەراستی تشرینی یەکەمی ٢٠١٦ ڕاپرسییەک ئەوەی نیشان دا کە کرستی بە ڕێژەی %٧٣ پەسەندکراوە\nلە ٢٠٢٠ حکوومەتی ئیستۆنیا پاڵاوتنی بۆ کرستی کرد وەکوو کاندیدی خۆی بۆ سەرکەوتووبوون بۆ پۆستی سکێرتێری گشتی (ڕێکخراوی ئیستۆنیا بۆ فرەکردار و گەشەپێدان OECD) بۆ ماوەی پێنج ساڵ لە کانوونی دووەمی ٢٠٢١ کرستی دەست لەکارکێشانەوەی خۆی بۆ کاندید بوونەکە ڕاگەیاند بەھۆکاری ڤایرۆسی کۆڤید-١٩\nلە ٢١ ی کانوونی دووەمی ٢٠٢١، پارتی دیموکراتی کۆمەڵایەتی پشتگیری خۆیان بۆ کرستی ڕاگەیاند کەوا\nکرستی لەگەل ڤلادیمێر پوتین لە نیسانی ٢٠١٩\nپێویستە بۆ دووەم ھەڵبژاردنی ئیستۆنیا لە ٢٠٢١ کاندید بێت\nلە ٢٠١٧، کرستی بووە یەکەم ئیستۆنی کەوا تایبەمەند بێت لە گۆڤاری Forbes لە پێرستی ١٠٠ ژنە بە تواناکانی جیھان کرستی لە ڕیزی ٧٨ مین دانرا و لە ڕیزی بیست و دووەم بوو لەنێوان زۆرترین ژنە کاریگەرە سیاسەتمەدارە سەرکردەکان\nکرستی ھاوسەرگیری کردووە، جگە لە زمانی ئیستۆنی زمانەکانی ئینگلیزی، فینلاندی، فرەنسی بە پاراوی دەزانێت ئەمە جگە لە رووسی\nمامۆستای مەزن و ھێمای مەدالیای نیشتمانی\nمامۆستای مەزن بۆ مەدالیای خاچی تێرا ماریانا\nمامۆستای مەزن بۆ مەدالیای ئەستێرەی سپی\nمامۆستای مەزن بۆ مەدالیای خاچی باز\nمامۆستای مەزن بۆ مەدالیای خاچی سووری ئیستۆنی\nخاچی مەزن و پەرۆکی مەزن بۆ مەدالیای گوڵی سپی، فینلاند (٧ی ئازاری ٢٠١٧)\nسوارچاک خاچی مەزن لەگەڵ پەرۆ بۆ مەدالیای مێرتی کۆماری ئیتاڵی، ئیتاڵیا (٥ ی حوزەیرانی ٢٠١٨)\nفەرماندەری خاچی مەزن لەگەل ملاوانکە بۆ مەدالیای سێ ئەستێرە، لاتیڤیا، (٨ ی نیسانی ٢٠١٩)\nخاچی مەزن بۆ مەدالیای شێری ھۆڵەندا، ھۆڵەندا (١٢ ی ئەیلوولی ٢٠١٨)\nپەرۆکی مەزن بۆ مەدالیای شازادە ھێنری، پورتوگال (١٦ ی نیسانی ٢٠١٩)\nوەرگری مەدالیای مێرتی چاوەروانکراو، سلۆڤینیا (٢ ی ئەیلوولی ٢٠١٩)\nلە ٢٠١٩، چالاکییەکی ئەوروپی ئیستۆنیا خەڵاتی کرستی کرد بە ناونیشانی ئەوروپی ساڵ\nلە ٢٠١٤، دامەزراوەیەکی کراوەی ئیستۆنی خەڵاتی کرستی کرد بە پێدانی خەڵاتی یەکگرتووی بۆ شیکاری و لێدوانەکانی کرستی، ڕوونکردنەوەی کارەکانی یەکگرتووی ئەورووپا بۆ بینەرانی ئیستۆنیا\nلە ٢٠٢٠، دامەزراوەی پەلکە زێرینەی ئیستۆنیا خەڵاتی پەلکە زێرنەی قارەمانی بە کرستی بەخشی (vikerkaarekangelase auhind) بۆ پشتگیرییەکانی لە یەکێک لە کۆمەڵەی پەلکە زێرینە لە ئیستۆنیا\n^ لە ویکپیدیای ئینگلیزی زیاتر بخوێنەوە لەسەری (Isamaa)\n^ ئ ا ب پ ت Former European auditor Kersti Kaljulaid elected president of Estonia Estonian World, 2 October 2016. Retrieved 3 October 2016.\n^ ئ ا ب پ Kes on Kersti Kaljulaid? 1 October 2016 لە وەیبەک مەشین ئەرشیڤ کراوە. Postimees, 27 September 2016 (in Estonian). Retrieved 30 September 2016.\n^ ئ ا Kersti Kaljulaid sai 81 häälega uueks Eesti presidendiks ERR, 3 October 2016 (in Estonian). Retrieved 3 October 2016\n^ Kersti Kaljulaid – elu Euroopas, kodu Eestis 3 October 2016 لە وەیبەک مەشین ئەرشیڤ کراوە.. Postimees, 7 May 2011. Retrieved 30 September 2016.\n^ ئ ا Kersti Kaljulaid. "The improvement of the management system of state-founded foundations" in ETIS, the Database of Estonian Science (in Estonian) Accessed on 30 September 2016.\n^ Kersti Kaljulaid: pagulasküsimuses on vaja julgust nagu iseseisvuse taastamise ajal 11 October 2016 لە وەیبەک مەشین ئەرشیڤ کراوە.. Postimees, 9 September 2015 (in Estonian). Retrieved 3 October 2016.\n^ Estonian Business Register 21 October 2013 لە وەیبەک مەشین ئەرشیڤ کراوە. (in Estonian)\n^ Kaljulaid: viivitus teeb kontrollikoja töö keerulisemaks, kuid tuleme toime 1 October 2016 لە وەیبەک مەشین ئەرشیڤ کراوە.. Postimees, 29 April 2016 (in Estonian). Retrieved 30 September 2016.\n^ ئ ا Estonia: Parlt parties voice support of Kaljulaid's candidacy The Baltic Times, 28 September 2016. Retrieved 30 September 2016.\n^ ئ ا В поддержку кандидатуры Керсти Кальюлайд было собрано 90 подписей. Postimees, 30 September 2016 (in Russian). Retrieved 30 September 2016.\n^ EKRE ei ole muutnud Kaljulaidi suhtes meelt ja oma hääli talle ei anna 5 October 2016 لە وەیبەک مەشین ئەرشیڤ کراوە.. Postimees, 3 October 2016 (in Estonian). Retrieved 3 October 2016.\n^ Kersti Kaljulaid: minu kiri kõigile Eestimaa inimestele 5 October 2016 لە وەیبەک مەشین ئەرشیڤ کراوە.. Postimees, 29 September 2015 (in Estonian). Retrieved 3 October 2016.\n^ OECD announces candidates for next Secretary-General Organisation for Economic Co-operation and Development (OECD), press release of November 2, 2020.\n^ "Kersti Kaljulaid withdraws OECD candidacy". Eesti Rahvusringhääling. 26 January 2021.\n^ "SDE would support Kaljulaid for second presidential term". Eesti Rahvusringhääling. 21 January 2021.\n^ "President Kaljulaid among Forbes' 100 most powerful women". Estonian World. 2017-11-01. Retrieved 2018-01-28.\n^ "وەشانی ئەرشیڤکراو". Archived from the original on ٤ی ئەیلوولی ٢٠١٩. Retrieved ١ی شوباتی ٢٠٢١. Check date values in: |access-date=, |ڕێکەوتی ئەرشیڤ= (help)\n^ "Le onorificenze della Repubblica Italiana". www.quirinale.it. Retrieved 28 January 2021.\n^ "Par Triju Zvaigžņu ordeņa piešķiršanu - Latvijas Vēstnesis". www.vestnesis.lv. Retrieved 28 January 2021.\n^ The Unity Award ٣١ی ئازاری ٢٠١٩ لە وەیبەک مەشین، ئەرشیڤ کراوە., Open Estonian Foundation (in Estonian). Retrieved 30 September 2016.\n^ LGBT+ kogukonna eest seisjad pälvisid vikerkaarekangelase auhinna Retrieved 13 July 2020.\nکۆمنزی ویکیمیدیا، میدیای پەیوەندیدار بە کرستی کالیولاید تێدایە.\nئیستۆنیا: پارتەکان پشتگیری دەنگی بۆ کاندیدی کرستی، ٢٨ ی ئەیلوولی ٢٠١٦\nچاوپێکەوتنی کرستی کالیولاید بۆ رۆژنامەی بازرگانی فینلاندی کاوپالێتی، پشتگیریە دیجیتالەکان گەشەدەکەنەوە بریکاریەتی سەرمایەگوزاری ئیستۆنیا، ٢٩ ی تشرینی دووەمی ٢٠١٦\nئیستۆنیا: مەترسە لەوەی کە لە پێشەوەی ناتۆبیت، لێدوانی سەرۆک" ڕۆژنامەوانی ئابوری، ٩ ی شوباتی ٢٠١٧\nتۆماس ھێندریک ئیلڤس سەرۆکی ئیستۆنیا\n٢٠١٦ - ئێستا ئێستا\nسەرۆکی وڵاتانی ئەندام لە یەکێتیی ئەورووپا\nڤان دێر بیلین\nوەرگیراو لە «https://ckb.wikipedia.org/w/index.php?title=کرستی_کالیولاید&oldid=927035»\nژنە سیاسەتمەدارانی ئیستۆنیا لە سەدەی ٢١ەم\nژنان لە سیاسەت\nدەروازەی ئیستۆنیا/وتارە پەیوەندیدارەکان\nئەم پەڕەیە دواجار لە ١٨:٠٦ی ٣ی ئازاری ٢٠٢٢ نوێ کراوەتەوە.


ئه‌مریكا 150 بارهه‌ڵگر پێداویستیی سه‌ربازی ڕه‌وانه‌ی ڕۆژئاوای كوردستان كرد\nئه‌مریكا نزیكه‌ی 150 بارهه‌ڵگر ئۆتۆمبێلی سه‌ربازی و پێداویستیی دیكه‌ی ڕه‌وانه‌ی ڕۆژئاوای كوردستان كرد.\nشه‌وی ڕابردووتر له‌لایه‌ن ئه‌مریكاوه نزیكه‌ی 150 بارهه‌ڵگر كه ئۆتۆمبیلی زرێپۆش و، هه‌مه‌ر و، ئۆتۆمبیلی كار و مۆلیده‌ی كاره‌با و پێداویستیی دیكه‌یان هه‌ڵگرتووه، له ده‌روازه‌ی سنووریی سمێلكاوه له‌سه‌ر سنووری عێراق-سووریا، ڕه‌وانه‌ی ناوچه‌كانی ژێر ده‌سه‌ڵاتی هێزه‌كانی سووریای دیموكرات كراون.\nبارهه‌ڵگره‌كان نیوه‌ڕۆی ئه‌مڕۆ گه‌یشتنه كۆگاكانی خه‌راب ئشك و سڕین، كه له‌لایه‌ن سوپای ئه‌مریكاوه به هاوبه‌شی له‌گه‌ڵ هه‌سه‌ده به‌كارده‌هێنرێن.\nئاژانسی ئه‌نادۆڵی توركی له زاری سه‌رچاوه‌كانیه‌وه بڵاوی كرده‌وه "هاوكات دوێنێ ئێواره له باكووری عێراقه‌وه چه‌ند بارهه‌ڵگرێك چوونه‌ته سووریاوه كه ئه‌و كه‌لوپه‌ل و پێداویستییانه‌ی هه‌ڵیانگرتبوون، داپۆشراون".\nئاژانسه‌كه ئاماژه‌ی به‌وه‌ش كردووه "له‌و كاته‌وه كه ئه‌مریكا بڕیاری كشانه‌وه‌ی له سووریا داوه، تا ئێستا له عێراقه‌وه نزیكه‌ی 400 بارهه‌ڵگر ڕه‌وانه‌ی ناوچه‌كانی ژێر ده‌سه‌ڵاتی هه‌سه‌ده كراون".


پێکهاتەکانی شەنگال: بڕیاری دژی ئیرادەی شەنگال قبوڵ ناکەین – کوردی – RojNews.News\n11/10/2020 - 3:19:48 pm\nپێکهاتەکانی شەنگال کە دژی ڕێککەوتنی بەغدا – پەدەکە، ڕێپێوانیان ئەنجامدا، لە مەیدانی “قەبایل” لێدوانێکیان خوێندەوە و ڕایانگەیاند: بڕیاری دژی ئیرادەی شەنگال قبوڵ ناکەین.\nڕۆژی ٩ی ئەم مانگە لە بەغدای پایتەخت، لە نێوان حکومەتی عێراق و هەولێر بەبێی بەشداریی بەڕێوبەریی شەنگال و نوێنەرانی ناوچەکە، لەسەر شەنگال ڕێککەوتنێک واژۆکرا و بڕیاردرا کە ئاسایشی شەنگال سەربە بەغدا بێت، لە ڕووی ئیداری و خزمەتگوزاریشەوە بە شێوەی هاوبەش لەلایەن هەولێر و بەغداوە بەڕێوەببرێت.\nدوای ڕێککەوتنەکە کە بووە جێی ناڕەزایەتیی خۆبەڕێوبەریی شەنگال، ڕایانگەیاند، کە ئەو بڕیارە ئیرادەی ناوچەکەی لەبەر چاو نەگرتووە و قبوڵی ناکەن، پێکهاتەکانی ناوچەکەش بڕیاریاندا ئەمڕۆ بە ڕێپێوان و لێدوان داواکارییەکانیان بخەنەڕوو.\nلەو چوارچێوەیەدا، پێکهاتەکانی شەنگال لە؛ ئێزدی، عەرەب، سوننە، شیعە، سەرۆک عەشیرەتەکان، باوەڕمەندان، ڕێکخستن و پارتەکانی ناوچەکە، دوانیوەڕۆی ئەمڕۆ لە ناوەندی شەنگال گردبوونەوە.\nلە نێو ڕێپوانەکەدا جەماوەری خەڵک پانکارد کە لەسەری نوسرابوو ‘ئێمە هەربڕیارێک کە نوێنەرایەتی ئیرادەی گەلی شەنگال نەکات، ڕەتدەکەینەوە – ئێمە دەسەڵاتی هەرێمی کوردستان لە سەر شەنگال قەبووڵ ناکەین’ بەرزکرابوونەوە.\nجەماوەری خەڵک لە ناوەندی شەنگالەوە بەرەو مەیدانی ‘قبایل’ ڕێپێوانیان کرد، دوای ڕێپێوانەکەش ڕاگەیەندراوێک بە زمانی عەرەبی بۆ ڕای گشتی لەلایەن مامۆستا ڕحام حەسەن، خوێندرایەوە.\nلە کاتێکدا کە نە هێزەکانی عێراق و نەش هێزەکانی هەرێم لە بەرامبەر چەتەکانی داعش شتێکیان نەکرد، ئێمە وەک هەموو نەتەوەکانی شەنگال بە هەموو پێکهاتەکانیەوە، بەرخۆدانمان کرد و بۆڕزگارکردنی شەنگال و ئێزدیان قوربانییەکی زۆرمان دا.\nئەمڕۆ لێرە کۆبووینەتەوە کە پێشتگیری خۆمان بۆ بڕیاری گەڕانەوەی هەموو ئێزدیان، سەرلەنوێ ئاوەدان کردنەوەی شەنگال و چارەسەرکردنی کێشەکان نیشان بدەین، ئەمە داواکاریی هەمیشەیی ئێمە بووە.\nبەڵام لەم کاتەدا، بێ ئیرادە و بەشداربوونی کەسانێک کە لەڕێگایڕزگاری ئەم ناوچەیەدا قوربانیمان داوە، هەروەها بەبێ بەشداربوونی خانەوادەی هاوڵاتییەڕفێندراوەکان، لەسەر بەڕێوبەریی شارەکەمان بڕیار دراوە، ئەم بڕیارە لەلایەن کێیەوە دراوە، کێی پشتیوانیی دەکات، گرنگ نییە، ئێمە بەم شێوەیە قبوڵی ناکەین.\nدەمانەوێت وەک خەڵکی شەنگال داواکارییەکانمان بە کورتی بخەینەڕوو:\n١- لەسەر بەڕیوبەریی شارەکە، چ بڕیارێک بدرێت پێویستە خەڵکی شەنگال تێیایدا جێی بگرن\n٢- بۆ دانوستانەکان لەسەر شەنگال و بەشداربوونی گەلانی ناوچەکە، پێویستە لیژنەیەک دابمەزرێت.\nدوای خوێندنەوەی ڕاگەیەندراوەکە، ڕێپێوانەکە کۆتاییهات.


فه‌رمی..پاریس سانجێرمان بێتاوانه\n2018-06-14 [09:28 AM]\nفیدراسیۆنی تۆپی پێی ئەوروپا ھەموو لێکۆڵینەوە و بەدواداچوون و وردبوونەوەکانی لەسەر یانەی پاریس سانجێرمانی فەرەنسی راگرت کە بەھۆی گرێبەستکردن لەگەڵ نەیمار دا سێلڤا و کیلیان ئیمباپێوە لەگەڵ یانە پاریسییەکەدا ئەنجامی دەدا.\nفیدراسیۆنەکە لە بڵاوکراوەیەکی فەرمیدا لە ماڵپەری خۆیەوە ئاشکرایکرد ھەموو لێکۆڵینەوەکان لەسەر دۆخی دارایی یانەکانی ئەوروپا لەبارەی پێشێلکردنی سیستمی دارایی خاوێنەوە کە ئەنجامدەدران لەسەر یانەی پاریس سانجێرمان راگیران.\nفیدراسیۆنەکە بڕیاریداوە یانەی پاریس سانجێرمان بێتاوان بکات لە دۆسێی رێزنەگرتن لە بنەماکانی سیستمی دارایی خاوێن، ئەمەش پاش ئەوەی یانەکە ھاوینی رابردوو گرێبەستی لەگەڵ ھەریەکە لە نەیمار و ئیمباپێدا کرد.\nدەستەی وردبینی دارایی لە فیدراسیۆنە ئەوروپییەکە بڕیاریدا دۆسێی لێکۆڵینەوە لەسەر یانەی پاریس سانجێرمانی فەرەنسی رابگرێت دوای پێداچوونەوەی وردی گرێبەستەکان و داھاتەکانی یانەکە کە ھەموویان دووپاتیدەکەنەوە گرێبەستەکردن لەگەڵ ئەو دوو یاریزانە پێشێلی ھیچ بڕگەیەکی یاسای یاری خاوێنی نەکرد.\nھاوینی رابردوو پاریس سانجێرمان بە ٢٢٢ ملیۆن یۆرۆ گرێبەستی لەگەڵ نەیمار دا سێلڤادا راگەیاند و پاشان بەشێوەی خواستن و بە ١٨٠ ملیۆن یۆرۆ گرێبەستکردنی لەگەڵ ئیمباپێدا راگەیاند و ئەوەش وای لە فیدراسیۆنی تۆپی پێی ئەوروپا کرد لێکۆڵینەوە لە یانە پاریسییەکە بکات.\nبەپێی سیستمی یاری دارایی خاوێن کە فیدراسیۆنی تۆپی پێی ئەوروپا بەسەر ھەموو یانەکانی ئەوروپادا جێبەجێی دەکات، دەبێ ھەر یانەیەک ساڵانە خەرجییەکانی لە کڕینی یاریزاناندا لە داھاتەکانی زیاتر نەبێ\nئەم هەواڵە 10636جار خوێندراوەتەوە


وێبلاگی یادداشته‌کانی هێمن عه‌بدوڵڵا: 05/01/2005 - 06/01/2005\nتکایه ده‌نگ مه‌ده‌ن!\nسبه‌ینێ خه‌ڵکی هۆڵه‌ند ده‌چنه سه‌ر سندوقی رێفراندۆم ، بۆ ئه‌وه‌ی بڕیار بده‌ن که : ئایا ده‌یانه‌وێ پشکداری له دروستکردنی ئه‌وروپای نوێدا بکه‌ن یان نا ؟ ، ئه‌وه‌ی تا ئێستا روونه ، جوابی خه‌ڵک ( نه‌خێر ) ه ، چونکه له ڕوانگه‌ی وانه‌وه ، هاوبه‌شی له‌و پێکهاته نوێیه‌دا ، یانی وازهێنان له به‌شێکی گه‌وره‌ی سه‌روه‌رییه نیشتمانییه‌کانیان و هه‌روه‌تر دۆڕاندنی شانازییه‌کیش که پێیده‌ڵێن : کۆمه‌ڵگای خۆشگوزه‌رێن .\nبه‌ڵام ده‌وڵه‌ت ڕایه‌کی دیکه‌ی هه‌یه و وایده‌بینێ که : چونه نێو ئه‌وروپای نوێوه ، وازهێنانه له هه‌ندێک ده‌سه‌ڵاتی خۆماڵیی بچوک ، بۆ به‌ده‌ستهێنانی ده‌سته‌ڵاتگه‌لی نێوده‌ڵه‌تیی مه‌زنتر .\nچیرۆکه‌که له په‌یماننامه‌یه‌کی بازرگانیی سنورداره‌وه ده‌ستیپێکرد ، ساڵی 1951 ژماره‌یه‌کی دیاریکراوی وڵاتانی ئه‌وروپی په‌یمانێکیان ئیمزا کرد و تێیدا بڕیاری هاوکارییاندا له بواری بازرگانیی خه‌ڵوز و پۆڵا دا ، ئه‌و هاوکارییه ، به له‌سه‌رخۆیی په‌ره‌یپێدرا ، تا گه‌یشته ئه‌وه‌ی  ببێته یه‌کێتییه‌کی به‌هێز له نێوان وڵاته پێشڤه‌چوو و پیشه‌سازییه گه‌وره‌کاندا ، به‌ڵام له‌به‌ر ئه‌وه‌ی ئه‌و یه‌کێتییه‌ش تێنوێتیی ته‌واوه‌تیی ئه‌ندامه‌کانی نه‌شکاند ، بڕیاری دانانی ده‌ستورێک و فراوانتر کردنی سنوری ئه‌ندامێتیی  درا .\nپرسیاری بنه‌ڕه‌تی ئه‌وه‌یه که : له کاتێکدا ده‌ستوردانان بۆ یه‌کێتیی ئه‌وروپا ، ده‌بێته هۆی به‌هێزتربوون و کاراترکردنی رۆڵی ئه‌وروپییان له دنیادا و هه‌ندێک وڵاتی وه‌ک ( تورکیا و رۆمانیا و ... هتد ) یش له دووره‌وه هه‌ناسه‌ی حه‌سره‌ت بۆ پشکداریکردن هه‌ڵده‌کێشن ، بۆ چی هۆڵه‌ندی ده‌یانه‌وێ به رێفراندۆم ره‌تیکه‌نه‌وه ؟ ، یانیش ده‌بێ کامیان بۆ هۆڵه‌ند چاکتر بێ : ئه‌وه‌ی که سه‌ره‌کوه‌زیرانه‌که‌یان له واشنتۆن به ئاغای بۆش بڵێت : یێس سێر ! ، یان له ئه‌وروپای خاوه‌ن ده‌ستوری هاوبه‌ش و سیاسه‌تی ده‌ره‌کی و ئه‌منی و به‌رگریی هاوبه‌شدا رۆڵی ئه‌ندامێکی چه‌له‌نگ بله‌یزێت ؟ ، وه‌ڵام لای شالیاری ده‌ره‌وه‌ی هۆڵه‌نده که هه‌فته‌ی رابردوو به خه‌ڵکی گوت : ئه‌گه‌ر نازانن قه‌راره بۆچی ده‌نگبده‌ن ، له‌به‌ر خاتری خوا ده‌نگ مه‌ده‌ن ! .\nبۆ من جێی سه‌رنجه که دوای ئه‌و هه‌ڵمه‌ته فراوانه‌ی لێره بۆ روونکردنه‌وه‌ی مه‌سه‌له‌که له لایه‌ن ده‌وڵه‌ته‌وه ده‌درێت ، خه‌ڵک رای تایبه‌تیی خۆیان ده‌پارێزن و به ئاشکرا ده‌یڵێن که : شه‌ریکایه‌تی ده‌گه‌ڵ زلده‌وڵه‌تی وه‌ک ئاڵمان و فه‌رانسه ، وه‌ک دۆستایه‌تیی نه‌هه‌نگ و ماسییه‌چکۆله‌کانه و ئه‌و خۆشگوزه‌رانییه کۆمه‌ڵاتییه‌ی ئێستاش هه‌یه ، ده‌کرێ له چوارچێوه‌ی ئه‌وروپای سبه‌ینێدا بکه‌وێته مه‌ترسییه‌وه ، چونکه ئه‌ندامه نوێکانی ئه‌و یه‌کێتییه ، ئه‌و وڵاته هه‌ژارانه‌ن که له بلۆکی کۆمۆنیستیدا وه‌ک وڵاتگه‌لی پڕ له بێکار و ئابوریی داڕوخاو  هاتوون و ئه‌وه‌ی هێناونی چاوبڕینه له بازاری سه‌رکه‌وتووی هاوبه‌شی ئه‌وروپی و مه‌یدانی کاره زۆره‌که‌یه‌تی .\nبه‌ڵام پۆله‌تیکڤانان له‌سه‌رزاری (بۆس) ی لیده‌ری پارتێکی به‌هێزه‌وه شیمانه‌یه‌کی دیکه ده‌خه‌نه ڕوو : ئه‌گه‌ر خه‌ڵک جوابی نه‌رێنی بده‌نه‌وه ، ره‌نگه سه‌رله‌نوێ رێفراندۆم بکرێته‌وه ! .\nده‌ڵێم : له چ دنیایه‌کی قۆشمه‌دا ده‌ژین ؟!.\nله وڵاتێکی رۆژهه‌ڵاتیدا ، خه‌ڵکێک له رێفراندۆمێکی ناڕه‌سمیدا ، به سه‌رۆکه‌کانیان گوت : سه‌رخۆبوونمان ده‌وێت ، که‌چی ئه‌وان به قسه‌یان نه‌کردن و ده‌ستی هاونیشتمانبوونیان بۆ که‌ڵه‌کبازی گه‌وره‌ی وه‌ک ( جه‌عفه‌ری ) درێژکرد !.\nله وڵاتێکی رۆژاواییشدا ، سه‌رۆکه‌کان به‌ر له رێفراندۆمێکی ره‌سمی ، به خه‌ڵکه‌که‌یان ده‌ڵێن : وه‌رن با لاوازییه‌کانمان به پشکداری له یه‌کێتییه‌کی به‌هێزدا بشارینه‌وه ، که‌چی ئه‌وان خه‌ریکه به قسه‌یان نه‌که‌ن و له پێناو به‌های چکۆله ، ده‌ستکه‌وته گه‌وره‌کان له‌ده‌ستبده‌ن .\nبه‌ڕاستی دنیایه‌کی سه‌یره گوڵم .. ! .\nنووسه‌ر Hemn له Monday, May 30, 2005 0 comments ( بۆچوونی تۆ ) (0)\nهه‌رچی حه‌زده‌که‌ی بپرسه\nته‌نیا پانزه رۆژێک ده‌بێت ( ئانیتا) که قژێکی ڕه‌ش و لولی ته‌واو رۆژهه‌ڵاتییانه و چاوی زیته‌ڵه و لوتی به‌ره‌وسه‌ره‌وه هه‌ڵکشاوی ڕۆژاواییانه‌ی هه‌یه ، ده‌ناسم ، ئه‌و وه‌ک خۆی ده‌ڵێت : ژنێکی ته‌نهای نیوه هۆڵه‌ندی و نیوه مه‌غریبییه .. له‌و پانزه رۆژه‌ی یه‌کدیناسینماندا ، ئانیتا ئیجازه‌ی نه‌داوم خۆشمی به چاکی پێبناسێنم ، هه‌ر ئه‌و قسه‌یکردوون و ئه‌زیش سه‌رم بۆ راوه‌شاندووه . زۆر جار به پرسیاری سه‌یر دایگرتووم و زۆرجاریش زانیاریی زۆر به‌سوودی سه‌باره‌ت به وڵاته‌که‌ی ، ئه‌وه‌ی به قه‌ولی وی (من میوانم تێیدا ! ) داومه‌تێ ..\nپانزه رۆژه یه‌کدیده‌ناسین و ئه‌گه‌ر هاوئیش نه‌باین ، نه‌مده‌ویست چیدی گوێ له پرسیاره زۆره‌کانی بگرم ! .\nنیگای شه‌هوه‌تئامێزانه‌ییم تێده‌کا و ده‌پرسێ : له وڵاتی تۆ ، خه‌ڵک زۆر ده‌چنه مه‌کته‌بێ ؟ ، ده‌ڵێم : به‌ڵێ .. به‌ڵام شتی چاک که‌م فێر ده‌بن ! ، ده‌پرسێ : چونکه فێری موسوڵمانێتییان ده‌که‌ن ؟ ، یه‌ژم : نا.. تکایه له‌و باسه گه‌ڕێ . ده‌مێک داده‌مێنێ و ده‌پرسێته‌وه : ئه‌ی ئێوه به چی نانده‌خۆن ؟ ، مقاشی نانخواردنی چینی و ژاپۆنییه‌کانم دێنه به‌رچاو و ده‌پرسم : مه‌گه‌ر شکڵمان له چی ده‌چێ؟ ، خه‌جاڵه‌تده‌بێته‌وه و ده‌ڵێت : بمبوره ،من که‌مده‌زانم ده‌رباره‌ی وڵاته‌که‌ی تۆ .. بۆیه‌ش پرسیاران زۆر ده‌که‌م .\nسه‌یرێکیده‌که‌م ، روخساری له که‌سێک ده‌چێ که تاوانێکی کردبێت و تکای لێبوردن له گوناهه‌که‌ی بکات .. غروری پیاوێکی رۆژهه‌ڵاتی ، پاڵم پێوه‌ده‌نێ که بزه‌یه‌کی ده‌گه‌ڵ بکه‌م و بێژم : تکاده‌که‌م.. هه‌رچی حه‌زده‌که‌ی بپرسه !! .\nئانیتا بۆچوونی جوانی سه‌باره‌ت به ده‌مارگیری پێن .. بۆمده‌گێرێته‌وه که کاتی خۆی ، له قوتابخانه ، هه‌میشه سروودێکیان پێگوتۆته‌وه ، که تێیدا باسی پیاوێکی قاره‌مان و رزگارکه‌رده‌کات ، ده‌ڵێ : له‌ناو ئه‌و کتێبانه‌دا که دایکم به دیاری بۆیده‌کڕیم ، شتێکم سه‌باره‌ت به‌و پیاوه خوێندبۆ‌وه و دیتبووم که ئه‌و ، زۆرتر له‌وه‌ی رزگارکه‌ری منداڵان بێت ، مرۆڤکوژێکی گه‌وره‌یه! ..  بۆ یه‌ش ئه‌وه‌م بۆ مامۆستاکه‌م گێڕایه‌وه ، به‌ڵام مامۆستا به تووڕه‌ییه‌وه سه‌رزه‌نشتی کردم و به گوێیداچرپاندم که: ئه‌و پیاوه نابێ ره‌خنه‌ی لێبگیرێت ، چونکه هه‌رچییه‌کی کردبێتی ، بۆ هۆڵه‌ند بووه .. ! .\nئانیتا به توانجه‌وه ده‌ڵێت : ئێمه‌ی رۆژاوایی ، بۆ ئه‌وه‌ی هه‌میشه وه‌ک گه‌له پێشکه‌وتووه‌کانی گێتی بمێنینه‌وه ، ناچارین ئیش له‌سه‌ر پاشڤه‌خستنی خه‌ڵکی دیکه بکه‌ین .. قسه‌که‌ی پێده‌بڕم و ده‌ڵێم : به‌و دانپێدانانه‌ت سه‌رسامم .. پێده‌که‌نێ و به گاڵته‌وه ده‌ڵێت : ده‌زانم .. ئاخر ئیشی ئێمه ، سه‌رسامکردنی ئێوه‌یه !!.\nپانزه رۆژه ئانیتا ده‌ناسم ، به‌ڵام نه کاتی داومه‌تێ خۆمی پێبناسێنم ، نه پرسیاری ده‌رباره‌ی ژیانی تایبه‌تیی خۆشم کردوون ، هه‌میشه که ده‌یبینم ، به پرسیارێک سه‌باره‌ت به که‌شوهه‌وا ده‌ستپێده‌کا و به ده‌سته‌واژه‌ی : بمبوره ، من که‌مده‌زانم ده‌رباره‌ی وڵاته‌که‌ی تۆ ، بۆیه‌ش پرسیاران زۆر ده‌که‌م ! ، کۆتایی به گفتوگۆکه‌ی دێنێ .. ئه‌زیش هه‌رچه‌نده له‌و خانمه جوان و بێئۆقره‌یه زۆر وه‌ڕه‌زبووم ، به‌ڵام غروری پیاوێکی رۆژهه‌ڵاتی ده‌مجوڵێنێ و ده‌ڵێمه‌وه : تکاده‌که‌م .. هه‌رچی حه‌زده‌که‌ی بپرسه .. ! .\nنووسه‌ر Hemn له Wednesday, May 25, 2005 0 comments ( بۆچوونی تۆ ) (0)\nجوله‌که دۆستی به‌رژه‌وه‌ندییه‌کانیانن\nکه شلۆمۆ زانیی نێوی که‌وتۆته رۆژنامه‌یه‌کی سه‌نگینی کوردییه‌وه ، زۆر دڵی خۆشبوو ، ئه‌و پێی گوتم : یانی له‌وه‌ودوا ئه‌زیش که‌سێکم بۆ خۆم ! ، پێکه‌نیم و گوتم : مه‌گه‌ر پێشترێ نه‌بووی ؟! ، گوتی : با .. به‌ڵام جاران ناوم بڵاونه‌بوو ، به‌ڵام ئێستا هاونیشتمانییه‌کانت ناسیویانم ، که‌واته ئێستا هه‌بووترم ! .\nئه‌وه‌ی که کوردێک له ئیسرائیله‌وه گۆشه‌که‌م بخوێنێته‌وه و به‌و گه‌رمییه‌وه نامه‌م بۆ بنێرێت ، زۆر دڵخۆشیکردم ، رۆژی دوای بڵاوبوونه‌وه‌ی به‌دواداچوونه‌که‌ی ( ئیبۆ ) ، به شلۆمۆم گوت : کوردێک نوسیویه ، هاورێکه‌ت ده‌چێته به‌هه‌شت .. گوتی : راستده‌کا ، ره‌نگه له‌وه‌ودوا گروپێکی ئایینیی توندره‌و بمکوژێ و ته‌شریف ببه‌مه به‌هه‌شت ! ، گوتم : پرسویشیه‌تی : ئێمه که دوژمنه‌کانمان هاوبه‌شن ، بۆچی پشتی یه‌کتر نا‌گرین ؟ ، جوابیدامه‌وه : جوله‌که ده‌گه‌ڵ دوژمنه‌کانیشیان له‌سه‌ر به‌رژه‌وه‌ندییه‌کانیان پێکدێن . گوتمه‌وه : ده‌شڵێت : ئه‌وه‌ی ئیسرائیلی دروستکرد ئایین بوو ، نه‌ک شتی دیکه .. تێمه‌وه ڕاما و گوتی : به هه‌ڵه تێمه‌گه‌ن، ئه‌وه ئه‌قڵ بوو ئایینی ده‌کارهێنا! .\nزۆرتر له جارێک هاوسێکانمان به ( ئیسرائیلی دووه‌م ) نێویان هێناوین ، زۆرتر له جارێکیش هاونیشتمانییانمان له خۆیان پرسیوه : ئه‌رێ به‌ڕاست ئێمه هه‌وین؟ ، یان ده‌توانین هی دووه‌م بین ؟ ! ، زۆرتر له جارێکیش گوتومانه‌ته‌وه : باشه مادام وامان نێودێنن ، بۆچی هیچ شتێک ده‌رباره‌ی ئه‌و هه‌وبوونه‌مان نازانین ؟! .. وه‌لێ كه‌متر له جارێک له خۆمان پرسیوه : باشه بۆ ده‌بێ وامان نێوبێنن ؟ ، که‌متر له جارێکیش پرسیومانه : ئه‌رێ ئه‌و حه‌ماسه‌ته‌ی بۆ دۆستایه‌تیی جوله‌کان له دڵی مه دایه ، لای به‌رامبه‌ریش به‌هه‌مان شێوه‌یه ؟ ، یان ئه‌ویش وه‌ک ئه‌ڤینی عێراقیبوون یه‌کلایه‌نه‌یه ؟! ..\nهه‌ر له زه‌مانی شۆڕشی ئه‌یلوله‌وه ، ئیسرائیل رۆڵی ناراسته‌وخۆی هه‌ڤکاریی پێشمه‌رگه‌ی له‌یزیوه ، له‌وان رۆژاندا هه‌م به سه‌ردانه‌کانیان بۆ لای رێبه‌رانی کورد و هه‌میش به‌و چه‌ک وتفاقانه‌ی ده‌یانگه‌یانده شۆڕش ، گوتویانه : مادام دوژمنمان هاوبه‌شه ، له‌گه‌ڵتانین ، به‌ڵام له راستیدا ئه‌وه‌ی ئه‌وکات ئیسرائیلی کردبووه دۆست ، هێزداری و کاریگه‌ریی شۆڕشڤانان و به‌رژه‌وه‌ندی هه‌بوون بوو ده‌گه‌ڵ ئه‌و شۆڕشه‌دا ، بۆیه‌ش کاتێک له‌سه‌رده‌ستی ( کیسنجه‌ر ) ی جوله‌که ، شۆڕش فاتیحای بۆ خوێندرا ، به بیانووی ( هاوسێنه‌بوون ده‌گه‌ڵ کوردستان و نه‌دیتنه‌وه‌ی رێگایه‌کی گونجاو بۆ گه‌یاندنی هاوکاری ! ) کۆمه‌کی ده‌وڵه‌تی دۆست و خاوه‌ن دوژمنی هاوبه‌شیش پچڕا و ئه‌وه‌ی بۆ کورد مایه‌وه ، باوه‌شێک خۆشباوه‌ڕیی نوشوستیهێنه‌ر و به‌رچه‌نه‌یه‌ک ئه‌زمونی تاڵی سیاسی بوو ! .\nئه‌زیش یه‌کێکم له‌وانه‌ی  به ته‌جره‌به‌ی ده‌وڵه‌تسازیی جوله‌کان سه‌رسامم ، زۆریش خه‌ریکم که\nئه‌زمونه‌کانیان بناسم ، چونکه ده‌زانم ئه‌وه‌ی ئێستا ئه‌وان هه‌یانه ، ده‌کرێت رۆژێک له رۆژان به هۆی وه‌ئاگاهاتنه‌وه‌ی میلله‌ته‌که‌م بۆ ئێمه‌ش وه‌دیبێت ، به‌ڵام چاکیش ده‌زانم ، نه ئیسرائیل و نه سۆپه‌ر پاوه‌ره ته‌نهاکه‌ی دنیاش ، کوردێکی بێده‌سه‌ڵات و هیچ له‌باراندا نه‌بوویان وه‌ک دۆستی هه‌میشه‌یی ناوێت و هه‌میشه ده‌یکه‌نه به‌ڵاگێڕه‌وه‌ی یارییه پۆله‌تیکییه‌کانیان ، بۆیه‌ش ئه‌گه‌ر کورد ده‌یه‌وێت دۆستی چاکی هه‌بن ، ئه‌وه جگه له خۆبه‌هێزکردن و بوون به ده‌سه‌ڵاتێکی گاڵته‌پێنه‌کراو ، چاره‌یه‌کی دیکه‌ی له‌به‌رده‌مدا نییه .\nتێبینی : ئه‌م نووسینه دوای به‌دواداچوونی خوێنه‌رێکم له ئیسرائیله‌وه ، که له لاپه‌ڕه 11 ی رۆژنامه‌ی میدیا ی رۆژی 10 / 5 / 2005 دا بڵاوبۆته‌وه ، نووسراوه .\nنووسه‌ر Hemn له Wednesday, May 18, 2005 0 comments ( بۆچوونی تۆ ) (0)\nپۆلیس و پیتزا !\nگروپێکی کۆماندۆسی بانگکراو ، ده‌گه‌ڵ پۆلیسان کۆده‌بنه‌وه ، تا ئه‌و منداڵه بێگوناهه رزگاربکه‌ن که که‌وتۆته ده‌ست پیاوێکی دڕنده و بۆ ئازادکردنی داوای پاره‌یه‌کی خه‌یاڵی ده‌کات ، ئه‌و کۆماندۆسانه‌ی  هاتوون چاکترین و به‌هێزترین کۆماندۆسه‌کانی مه‌مله‌که‌تن و له شێوازی هه‌ڵسوکه‌وت و گورجوگۆڵییانه‌وه ده‌رده‌که‌وێ که مێشیش له‌ده‌ستیان ده‌ربازی نابێت، جاچ بگات به پیاوێک که هه‌موو ئازایه‌تی و هونه‌رنماییه‌که‌ی به بارمته‌گرتنی زارۆکێکی بێوه‌یه ! ..\nیه‌کێک له پۆلیسه‌کان گیانفیدایی ده‌کات و خۆی داوێته ماڵی بارمته‌گیره‌که‌وه ، به‌ڵام دواتر دیمه‌نی هه‌مان پۆلیس که ده‌مانچه‌یه‌کی له‌لایه‌ن پیاوێکی ماسکداره‌وه له‌سه‌رسه‌ره و هاوارده‌کات : ( له پێناو ئازادیی ئه‌و زارۆکه ، خۆم ده‌که‌مه بارمته‌ی ئه‌م کابرایه !) ... هه‌مووان ده‌تاسێنێ.\nپوخته‌ی داستانی فیلمی ( Kops - Fliks ) که له‌لایه‌ن ئه‌کته‌ر و فیلمسازی سوێدی\n( Josef Fares ) ه‌وه رۆڵی سه‌ره‌کیی گێڕدراوه ، ده‌رباره‌ی ئۆفیسێکی پۆلیسه که له گوندێکی ئارامی سوێدیدا خه‌ریکی چه‌له‌نگییه ! ، ئه‌و گونده هێنده ئارامه که پۆلیسه‌کانی له جیاتی چاودێری و بنده‌ستکردنی تاوانباران، ( چونکه که‌س تاوان ناکات ! ) خه‌ریکی یاریی پۆکه‌ر و رابواردنی گه‌نجانه‌ن . هه‌واڵی دڵته‌زێن ئه‌وه‌یه که رۆژێکیان لێپرسراوێکی گه‌وره‌ی پۆلیسی ناوه‌ندی پێیان ده‌ڵێت: له‌به‌ر ئه‌وه‌ی ئه‌م گونده هیچ تاوانێکی تێدا ناکرێت ، ئۆفیسه‌که‌تان داده‌خه‌ین ! ... ئه‌و هه‌واڵه بۆ پۆلیسه‌کان ، به مانای له‌ده‌ستدانی پیاسه و کار و رۆژانی شادییانه ، بۆیه‌ش پیلان داده‌نێن که له پێناو دانه‌خرانی ئۆفیسه‌که‌یان ، خۆیان هه‌وڵی بڵاوکردنه‌وه‌ی تاوانکاری بده‌ن ! ، ئیدی شه‌وانه به جل و به‌رگی ناڕه‌سمییه‌وه و به ته‌قه‌کردن و ئۆتۆمبێل تێکدان و چێشتخانه سووتاندن هه‌وڵده‌ده‌ن رێژه‌ی تاوانکاری ببه‌نه سه‌رێ .. به‌ڵام هه‌رواش پۆلیسی ناوه‌ندی سووره له سه‌رداخستنی ئۆفیسه‌که ! .\nکێشه‌ی به بارمته‌گیرانی زارۆکێک و خۆ به قوربانکردنی پیاوێکی پۆلیسیش ، دوایین هه‌وڵی فێڵبازانه‌یه که بۆ دانه‌خستنی پۆلیسخانه‌ی گونده ئارام و بێگرفته‌که‌ی سوێد ده‌درێت ، به‌ڵام پاش هه‌وڵێکی زۆری کۆماندۆسه بانگکراوه‌کان ، ئه‌و فێڵه‌ش ئاشکرا ده‌بێت و بڕیاری داخستنه‌که ده‌رده‌چێت .\nپاش داخرانی پۆلیسخانه‌که ، پۆلیسه‌کان بیرۆکه‌یه‌کی سه‌رسوورهێنه‌ریان به مێشکدا دێت ، ئه‌ویش به‌وه‌ی که بڕیارده‌ده‌ن له جیاتی (polis ) ناوی ئۆفیسه‌که‌یان بکه‌نه ( pizza ) و وه‌ک دوکانێکی پیتزا فرۆشی درێژه به چه‌له‌نگییه‌کانیان له گونده‌که‌دا بده‌ن! .\nئه‌وه‌ی ئه‌و فیلمه‌ی وه‌بیر هێنامه‌وه ، بویه‌ره غه‌مهێنه‌که‌ی هه‌فته‌ی رابردووی شاری هه‌ولێر بوو ، کاتی خۆی که ئه‌و فیلمه‌م دیت ، یه‌که‌مین شت که داڵغه‌ی پێلێدام ، بینینی ئه‌و رۆژه بوو که له باشوری نیشتماندا , هێنده خه‌ڵک ته‌نا و ئارام بژیت , که پۆلیسخانه و ئاسایشخانه و ده‌زگاکانی هه‌واڵگری و زیندانخانه ته‌ژییه‌کان ، یه‌ک له دوای یه‌ک بڕیاری داخستنیان بدرێت و هه‌ڵسوڕێنه‌رانی ناچاربن به دوای کردنه‌وه‌ی پیتزافرۆشی و چێشتخانه‌داری و گوڵفرۆشیدا بگه‌ڕێن ، لێ به داخه‌وه پێده‌چێ حکومه‌تی کوردستان له‌وه‌ودوا پۆلیسخانه‌ی زۆرتر و زیندانخانه‌ی فراوانتر بکاته‌وه ... ئاخر له نامه‌ی( موجاهیده‌کان ! ) دا که به‌و بۆنه‌یه‌وه بۆ خه‌ڵک ناردبوویان گوتراوه : ئه‌وه سه‌ره‌تایه و چاوه‌ڕوانی جیهادی گه‌وره‌تر بن ! .\nوایده‌بینم که بۆ ئه‌وه‌ی پۆلیسخانه‌کانمان ببنه پیتزافرۆشی ، ناچارین رێگایه‌کی سه‌خت ته‌ی بکه‌ین ، ده‌ستپێکی ئه‌و رێگا سه‌خته‌ش  بڵاوکردنه‌وه‌ی رووناکبیریی خورافه‌نه‌په‌رستانه و کارکردن له سه‌ر جێگیربوونی هزری ناتوندوتیژانه‌یه ، ده‌شێت له میتۆده‌کانی خوێندندا ، له جیاتی به زۆری ده‌رخوارددانی روناکبیرییه‌کی تۆتالیتاریی ته‌قلیدییانه ، پێ له‌سه‌ر ئه‌وه دابگیرێت که هاووڵاتییه‌کی لێبورده و کراوه و ئاگادار له شارستانێتییه‌کانی تر به‌رهه‌م بێت ، ده‌گونجێت ده‌سه‌ڵاتی کوردی چیدی موجامه‌له‌ی حیزبه ئیسلامییه‌کان نه‌کات و لێیان بپرسێت : کاتێک که‌س رێگای نوێژکردنی لێناگیرێت ، بوونی ئێوه یانی چی ؟ ، ده‌شکرێت لێیان بپرسرێت : کاتێک ئیسلامییه توندره‌وه‌کان ته‌قینه‌وه ده‌که‌ن ، دووفاقیی هه‌ڵوێستتان له‌پای چی ؟! .\nنووسه‌ر Hemn له Monday, May 09, 2005 0 comments ( بۆچوونی تۆ ) (0)\nبۆ ته قینه وه که ی 4ی مایس له هه ولێر..\nنووسه‌ر Hemn له Wednesday, May 04, 2005 0 comments ( بۆچوونی تۆ ) (0)\nئه وانه ی له چاوه ڕوانیدا پیربوون ..\nله ماوه‌ی چه‌ندساڵی رابردوودا هێنده‌ی هه‌واڵی نغرۆبوونی فڵان که‌شتی له ئاوه‌کانی فڵان وڵاتی ئه‌وروپیدا و خنکانی فیسار گه‌نج له فیسار کامیۆنی بارهه‌ڵگری تورکیدا ته‌نگه‌تاویکردین ، هێنده به هه‌واڵه‌کانی دیکه‌ی دنیا ناڕه‌حه‌ت نه‌بووین ، چونکه له راستیدا له گه‌ڵ هه‌ر نغرۆبوونێکی که‌شتییه‌کان، ده‌مانزانی کۆمه‌ڵێک لاوی کوردی له نیشتمان هه‌ڵاتووش نغرۆبوون و به خنکانی هه‌ر که‌سێکی ناو کامیۆنه تورکییه‌کانیش، ده‌مانشنه‌وت که دایکێکی دیکه‌ی کورد قژی بۆ له‌ده‌ستدانی کوڕه خنکاوه‌که‌ی ده‌ڕنییه‌وه .\nده‌مه‌وێ سه‌رگوزه‌شته‌ی ئه‌و کوردانه‌تان بۆ بگێڕمه‌وه که هه‌شت ساڵ به‌ر له ئێستا ، به ئومێدی پێکه‌وه‌نانی ژیانێکی ئاسووده و نوایه‌کی دووره‌شه‌ڕ، کوردستانیان به جێهێشت و پاش ئازارێکی زۆر، له ( هۆڵه‌ند ) دا گیرسانه‌وه.\nئه‌وان دوای گه‌یشتنیان به  وڵاتێکی ئه‌وروپی ، وایانزانی ئیدی کۆتایی به‌و نادڵنیایی و بێئۆقره‌ییه‌ی که شه‌ڕه‌کان له ده‌روونیاندا چاندبوویان هاتووه ، لێ مخابن  ئه‌وه سه‌ره‌تای چه‌شتنی جۆرێکی دیکه‌ی ئازار و نائارامی بوو که بناغه‌که‌ی بریتی بوو له :  هێشتنه‌وه‌ی په‌ناخوازان له چاوه‌ڕوانییه‌کی قوڵدا .. چاوه‌ڕوانییه‌ک که له‌سه‌ره‌تادا بڕیاروابوو بۆ چه‌ند مانگێک بێت ، به‌ڵام ئێستا زۆرتر له‌هه‌شت ساڵی به‌سه‌ردا تێپه‌ڕیوه و هێشتاش دیار نییه که چه‌ندی دیکه درێژه ده‌کێشێ ! .\nله ساڵی 1997 به دواوه ، هۆڵه‌ند یه‌کێک بووه له‌و وڵاتانه‌ی که ده‌رگای به رووی کۆچی به کۆمه‌ڵی په‌نابه‌راندا ئاوه‌ڵا کردووه  ، له‌و ساڵانه‌دا به‌شی زۆری په‌نابه‌ران بریتی بوون له کورده‌کان و ئه‌فغانییه‌کان. چونکه له هه‌ردوو وڵاتیشدا ره‌وشێکی ناله‌بار له‌گۆڕێ بووه ، بۆیه ده‌وڵه‌تی هۆڵه‌ند چانسی گه‌وره‌ی به‌خشینی مافی په‌نابه‌رێتیی داوه به‌وان و زووتر وه‌ڵامی داواکارییه‌کانیانی داوه‌ته‌وه  ..\nیه‌کێک له‌و وه‌ڵامه خێرایانه‌ش که له‌و ساڵانه‌دا هۆڵه‌ند دایه په‌نابه‌ران ، به‌خشینی مافی مانه‌وه‌ی یه‌ک ساڵی بوو که به ( خدوخت ) به‌ناوبانگه، خدوخت واته ئیقامه‌یه‌ک که ساڵانه نوێده‌کرایه‌وه و دوای سێ ساڵ ده‌بوو به ئیقامه‌ی ئینسانی ، مه‌رجی وه‌رگرتنی ئیقامه‌که‌ش ئه‌وه بوو که په‌نابه‌ر ده‌بوایه قبوڵ بکات  له‌سه‌ر که‌یسه‌که‌ی مافی مانه‌وه‌ی ناوێت ، به‌ڵکو ئه‌وه‌ی ده‌وێت  که وه‌به‌ر بڕیارێکی تایبه‌ت بکه‌وێت .. بێگومان کورده‌کان هه‌موویان داواکه‌یان په‌سند کرد و مافی مانه‌وه‌ی یه‌کساڵییان وه‌رگرت ، به‌ڵام ئه‌و کاته کێشه‌یان بۆ خوڵقا ، که ده‌سه‌ڵاتدارانی کوردستان رایانگه‌یاند : باشوری کوردستان ( باکوری عیراق!) ئارامه و هیچ هه‌ڕه‌شه‌یه‌ک له‌سه‌ر ژیانی خه‌ڵکه‌که‌ی نییه ، ئیتر ئه‌و لێدوانه و سه‌ردانی وه‌فدی فه‌رمیی ده‌وڵه‌تی هۆڵه‌ند بۆ کوردستان ، به‌سبوو بۆ ئه‌وه‌ی ( خدوخت ) له په‌نابه‌رانی کورد بستێندرێته‌وه و زۆرتر له هه‌شت ساڵ چاوه‌ڕوانی و دووره‌وڵاتی ببێته به‌شێک له ژیانیان .\nباوه‌ڕناکه‌م بینینی ئه‌و هاونیشتمانییانه‌مان که دوای هه‌شت ساڵ چاوه‌ڕوانی و له دڵه‌ڕاوکێدا مانه‌وه ، تووشی نه‌خۆشیگه‌لی ده‌روونی بوون ، یان ئه‌وانه‌ی که قژی وه‌ریو و سیمای چرچتێکه‌وتوویان به‌راورد ده‌که‌ن ده‌گه‌ڵ ئه‌لبوومی ئه‌و وێنانه‌ی له‌سه‌ره‌تای هاتنیاندا بۆ هۆڵه‌ند به قژێکی پڕ و روخسارێکی شادو گه‌نجه‌وه کێشاویانه ، دڵمان وه‌خورپه نه‌هێنێ .\nئه‌و کاته‌ی هونه‌رمه‌ندێکی ده‌ستڕه‌نگینی بێئیقامه‌م دیت سیگاری حه‌شیشی ده‌کێشا و کۆنه پێشمه‌رگه‌یه‌کیش ته‌کلیفی لێده‌کرد که قومی ئاخیری بۆ ئه‌م به‌جێبێڵێ ، له‌رزیم و به خۆمم گوت : ئایا له وڵاتی مه‌شدا ، شته حه‌رامه‌کان و بێبه‌شبوون ، ده‌توانن هونه‌رمه‌ند و کۆنه پێشمه‌رگه بکه‌نه دۆست یان نا ؟! .\nبه پێی یاسای زۆرێک له وڵاته رۆژاواییه‌کان ، ئه‌گه‌ر پێنج ساڵ له شوێنێکدا ژیایت ، مافی داواکردنی ره‌گه‌زنامه‌ت هه‌یه ، به‌ڵام ده‌وڵه‌تی هۆڵه‌ند ، دوای بورینی هه‌شت ساڵ ، نه‌ک هه‌رمافی مانه‌وه نادات ،به‌ڵکو بیریش له ناردنه‌وه‌ی ئه‌وپه‌نابه‌رانه ده‌کاته‌وه ، حکومه‌تی کوردستانیش (که له روانگه‌ی ئه‌و په‌نابه‌رانه‌وه گوناهباری یه‌که‌می له چاوه‌ڕوانیدا مانه‌وه‌یانه ) به فه‌رمی هیچ هه‌وڵێک بۆ پرسینه‌وه له مافه‌کانیان نادات و خۆی له‌و راستییه‌ش نه‌بانده‌کات که ئه‌وانه ئه‌گه‌ر بشگه‌ڕێندرێنه‌وه ، گونجاندنه‌وه‌یان له جڤاکدا ئاسان نییه!!.


گواردیۆلا تێر نازناو نابێت له ئێستاوه پلانی بۆ كڕینی چوار ئه‌ستێره داناوه – یاریگا سپۆرت\nHome/هه‌واڵه‌كان/گواردیۆلا تێر نازناو نابێت له ئێستاوه پلانی بۆ كڕینی چوار ئه‌ستێره داناوه\nگواردیۆلا تێر نازناو نابێت له ئێستاوه پلانی بۆ كڕینی چوار ئه‌ستێره داناوه\nپیپ گواردیۆلای راهێنه‌ری مانچێسته‌ر سیتی، بۆ هاوینی داهاتوو بری 200 ملیۆن پاوه‌ندی ئاماده كردووه تا ئه‌و بۆشایانه‌ی له تیپه‌كه‌ی هه‌بووه پڕیانبكاته‌وه، له كاتێكدا ئه‌وه دووه‌م وه‌رزه نازناوی پرێمه‌رلیگ ده‌باته‌وه.\nرۆژنامه‌ی ده‌یلی مێل ئه‌مڕۆ سێشه‌مه بڵاویكردۆته‌وه،كه پیپ ده‌یه‌وێت چوار یاریزان بۆ ریزه‌كانی به‌رگری و ناوه‌ڕاست و هێرشبه‌ر بگوازێته‌وه، ئه‌م یاریزانانه‌ش ئه‌مانه‌ن، رۆدری له هێڵی ناوه‌ڕاست له ئاتلێتیكۆ مه‌درید یاریی ده‌كات، نرخی هه‌ڵوه‌شاندنه‌وه‌ی گرێبسه‌ته‌كه‌ی 60 ملیۆن یۆرۆیه، كه بۆ شوێنگره‌وه‌ی فێرناندینهۆ دیاریی كراوه، كه به‌هۆی گه‌وره‌بوونی ته‌مه‌نی ناتوانێ داواكارییه‌كانی پیپ جێبه‌جێ بكات.\nدوو یاریزانی بۆ به‌رگری دیاریی كردوو هه‌ردووكیان له لێسته‌رسیتی یاریی ده‌كه‌ن، كه چێلوێل و ماگوایه‌رن، بۆ هێرشبه‌ریش چاوی له‌سه‌ر لۆكا یۆڤیچی سڕبی ، یاریزانی فرانكفۆرت و جواو فلیپسه هێرشبه‌ری بێنفیكایه، به‌ڵام یۆڤیچ ئه‌سته‌مه، چونكه ریال مه‌درید به‌هه‌موو هێزی خۆی له‌دوایه‌تی.


00:06 - 14 پووشپەڕ 2716\nله كورده‌واریی خۆماندا قسه‌یه‌ك هه‌یه ده‌ڵێ: یه‌كێك حه‌زی له خواردنی گۆشتی كه‌ربوو، ده‌یگوت گوێچكه‌كانی وه‌ك كه‌روێشكن!!\nله دوایین هه‌ینیی مانگی ڕه‌مه‌زان كه فارسه‌كان ناویان لێناوه ڕۆژی قودس، حوسێن سه‌لامی جێگری فه‌رمانده‌ی سوپای پاسداران، هه‌ڕه‌شه‌ی له‌ناوبردنی كوردستان و ئیسراییلی كردووه. جارێ له باره‌ی هه‌ڕه‌شه‌كردن بۆ له‌ناوبردنی ئیسراییل، له‌وه‌تای كۆماری ئیسلامی هاتووه‌ته سه‌ركار، درووشمی ئیسراییل ده‌بێ له‌ناو بچێت، هه‌ر له‌كاردا بووه. به‌ڵام قه‌ت ڕۆژێك ئێران یا نه‌یتوانیوه كارێكی جیدی بكات، یا خود نه‌یویستووه زیانێكی جیددی له ئیسراییل بدات. كه من پێموایه كاربه‌ده‌سته فارسه‌كان زۆر له‌وه عا‌قڵترن كه توخنی ئیسراییل بكه‌ون، ئه‌گینا خۆتان ده‌ڵێن سه‌دان هه‌زار مووشه‌كمان هه‌یه بۆ له‌ناوبردنی ئیسراییل، ئه‌دی چاوه‌ڕێی چی ده‌كه‌ن، واته ئیسراییل ئه‌و پارووه ئاسانه نیه كه فارسه‌كان بتوانن به سانایی قووتی بده‌ن.\nبه‌ڵام له باره‌ی هه‌ڕه‌شه‌كانیان بۆ سه‌ر حكوومه‌تی هه‌رێمی كوردستان، هه‌روه‌ها وێناندنی به ئیسراییل، ئه‌وه‌ی ڕاستی بێت كارنامه‌ی چاره‌كه سه‌ده‌ی ڕابردووی حكوومه‌تی هه‌رێمی كوردستان زۆر پاك و خاوێنه و هه‌رگیز نه‌بووه‌ته سه‌رچاوه‌ی هه‌ڕه‌شه بۆ ده‌رودراوسێكانی.\nسیاسه‌تمه‌دارانی هه‌رێمی كوردستان زۆر واقێعبینانه، له‌گه‌ڵ هه‌ر سێ وڵاته داگیركه‌ره‌كه‌ی كوردستان په‌یوه‌ندییان هه‌بووه، هه‌رگیز له دیوی هه‌رێمی كوردستانه‌وه هه‌وڵ نه‌دراوه ئاسایشی ئه‌م وڵاتانه تێك بدرێت.\nئه‌مه له كاتێكدایه كه به ده‌یان جار و به ده‌یان شێوازی جۆراوجۆر هه‌وڵی تێكدانی ئاسایشی هه‌رێمی كوردستان دراوه چ به شێوه‌ی ڕاسته‌وخۆ و به بوردمان كردنی گوند و ناوچه‌كانی هه‌رێمی كوردستان و چ به شێوه‌ی ناردنی خۆكوژ و چ به هاندانی هێزگه‌لی ناوخۆیی به ناو كورد و چ له ڕێگای حكوومه‌تی ناوه‌ندیی عێراق و به دانانی ئابڵۆقه‌ی ئابووری و عه‌سكه‌ری و سیاسی له سه‌ر كوردستان،\nگومانی تێدا نیه كه حكوومه‌تی فارسه‌كان كه ده‌یانه‌وێت به زۆری و تۆپزی به حكوومه‌تی ئێرانییه‌كانی له قه‌ڵه‌م بده‌ن، له ناو خۆیدا له ناكۆكی و پارادۆكسدا ده‌ژیت. جارێ ئه‌وان بۆ به‌رده‌وامی‌دان به كه‌شی ئه‌منی و پولیسی له ئێراندا، هه‌میشه پێویستیان به دوژمنێكی خه‌یاڵی و وه‌همی هه‌بووه، چوونكه ده‌سه‌ڵاتی فارسه‌كان ده‌سه‌ڵاتی كه‌مینه‌یه به سه‌ر زۆرینه‌ی غه‌یری فارسدا، هه‌ر له ئازه‌ری و كوردستانی وبه‌لووچ و عه‌ره‌ب بگره هه‌تا گیله‌كه ته‌به‌رستانییه‌كان، كۆنتڕۆڵ كردنی ئه‌م هه‌موو گه‌ل و نه‌ته‌وانه به ڕێگای ئه‌منی نه‌بێت ناكرێت. ئه‌مه‌ش نه‌خۆشییه‌كی درێژخایه‌نه كه حكوومه‌تی فارسه‌كان له كۆنه‌وه پێیه‌وه ده‌ناڵێنن.\nجێگری فه‌رمانده‌ی سوپای پاسداران به بیانووی شه‌ڕه‌كانی ئه‌م دواییه‌ی حیزبی دێموكراتی كوردستان ئێران (حدكا) له ناو شاره‌كانی ڕۆژهه‌ڵاتی كوردستان، ئه‌م هه‌ڕه‌شه تونده‌ی كردووه، حكومه‌تی فارسه‌كان به‌جێگای ئه‌وه‌ی به‌دوای هۆكاره‌كانی ناڕه‌زایه‌تیی گه‌لانی نێوخۆی ئێراندا بگه‌ڕێت، كه ته‌نانەت له زۆر ڕووه‌وه خودی فارسه‌كانیش له‌و حكومه‌ته ڕازی نین، به‌جێگای ئه‌وه‌ی به‌دوای چاره‌سه‌ر له نێو خۆیدا بگه‌ڕێت، هه‌ڵده‌ستێت به خۆ گیڤ كردن و هه‌ڕه‌شه و گوڕه‌شه له‌سه‌ر كوردستان. ئه‌وه هه‌رێمی كوردستان نیه كه بووه‌ته هۆی هه‌ڵگیرسانه‌وه‌ی شه‌ڕی چه‌كداری له نێوخۆی ئێراندا، به‌ڵكوو ئه‌وه كه‌ڵه‌كه بوونی گرفتە چاره‌سه‌ر نه‌كراوه‌كانی نه‌ته‌وه‌كانی ژێرده‌ستی ده‌سه‌ڵاتداریی فارسه‌كانه.\nده‌وڵه‌ت و كه‌سه شكست خواردووه‌كان، بۆ گه‌ڕان به دوای هۆكاری شكستیان، هه‌میشه به دوای تاوانباردا ده‌گه‌ڕێن، بۆ ئه‌وه‌ی گوناحی خۆیان بخه‌نه ملی كه‌سێك، ئه‌گینا سیاسه‌تی حكومه‌تی هه‌رێم ئاسایشی جیران ئاسایشی ئێمه‌یه‌بووه، مافی خه‌بات بۆ ئازادی له پارچه‌كانی دیكه‌ی كوردستان بۆ گه‌لی ئێمه پارێزراوه، به‌ڵام خۆیان بڕیار ده‌ده‌ن چۆن ئه‌و مافه به‌ده‌ست دێنن.\nبه‌ڵام بۆ ئه‌وان كوردستان له هه‌ر شوێنێك پێش بكه‌وێ ده‌بێ پێشی پێ بگیرێت. هه‌ڕه‌شه‌ی حوسێن سه‌لامی له‌به‌ر خه‌باتی ڕۆژهه‌ڵات نیه به‌ڵكوو له‌به‌ر له‌دایكبوونی كوردستانی سه‌ربه‌خۆیه.


داوایه‌ك ئاڕاسته‌ی قوتابیان ده‌كرێت\nبه‌مه‌به‌ستی هاندان و به‌ده‌ستهێنانی نمره‌ی باش و بڕینی قۆناغی 11 و 12ی ئاماده‌یی به‌سه‌ركه‌وتوویی، به‌ئاماده‌بوونی به‌رپرسانی ئیداری و په‌روه‌رده، ئه‌مڕۆ له‌ناو كتێبخانه‌ی گشتی پێنجوێن، هه‌ردوو گرووپی گزنگی قه‌ڵای پێنجوێن و كتێبخانه‌ی شارۆكه‌كه، هه‌ستان به‌رێكخستنی سیمینارێك بۆ د.به‌ختیار كه‌مال، پسپۆڕی بواری گه‌شه‌پێدانی توانا مرۆییه‌كان.\nسه‌یوان ره‌ئوف سه‌رۆكی گرووپی گزنگی قه‌ڵای پێنجوێن به "وشه"ی راگه‌یاند، وه‌ك گرووپه‌كه‌مان كه له بواره‌كانی په‌روه‌رده و رۆشنبیری و ژینگه‌یی و توانا مرۆییه‌كانی تاك كار ده‌كه‌ین، له‌م وه‌رزی پشووی هاوینه‌دا، به پێویستمانزانی میوانداری د.به‌ختیار كه‌مال بكه‌ین كه یه‌كێكه له مامۆستایانی زانكۆ و پسپۆڕی بواری گه‌شه‌پێدانی توانا مرۆییه‌كانه و ناسراوه له‌سه‌ر ئاستی كوردستان.\nزیاتر گوتی، ئه‌م كاره‌مان به‌هاوبه‌شی له‌گه‌ڵ كتێبخانه‌ی گشتی پێنجوێن رێكخست، به‌ناونیشانی "چۆن قوتابی نوێ خۆی ئاماده بكات، بۆ قۆناغی 12 و سه‌ركه‌وتووبی" تیایدا ژماره‌یه‌كی زۆر له مامۆستایان و رۆشنبیران و قوتابیانی قۆناغه‌كانی 11 و 12ی ئاماده‌یی سنووری به‌ڕێوه‌به‌رێتی په‌روه‌رده‌ی پێنجوێن ئاماده‌ی بوون.\nد.به‌ختیار كه‌مال پسپۆڕی بواری گه‌شه‌پێدان و به‌رزكردنه‌وه‌ی توانا مرۆییه‌كان به "وشه"ی ڕاگه‌یاند، له‌م سیمیناره‌دا به‌وردی باسمان له هه‌موو رێگا و هه‌نگاوه‌كانی به‌ده‌ستهێنانی نمره‌ی باش و سه‌ركه‌وتن به‌سه‌ر كۆسپ و رێگرییه‌كانی به‌رده‌م قوتابیان كرد، به‌تایبه‌تی له قۆناغه‌كانی 11 و 12ی ئاماده‌یی كه هه‌ردووكیان ته‌واوكه‌ریی یه‌كن و گرنگیشن و چاره‌نووسی ژیانی هه‌ر تاكێكی خوێنده‌واری كۆمه‌ڵگای كوری له‌سه‌ره.\nشارۆكه‌ی پێنجوێن یه‌كێكه له‌ناوچه سنوورییه‌كانی هه‌رێمی كوردستان و ده‌كه‌وێته باكووری رۆژهه‌ڵاتی پارێزگای سلێمانی و به‌ڕێوه‌چوونی ئه‌م جۆره كارانه، به‌ڵای خوێندكاران و مامۆستایان و شاره‌زایانی بواری په‌روه‌رده و فێكردن گرنگه و بایه‌خی زۆری پێده‌ده‌ن.


وەزارەتى گواستنەوەى هەرێم ئاشکرایکرد، گفتوگۆ لەگەڵ حکومەتى عێراق دەکەن لەبارەى ڕێکخستنەوەى باجى سەر کۆمپانیاکانى پەیوەندى و ئینتەرنێت، دواى ئەوەى هەرێم بڕیاریدا باج لەو کۆمپانیایانە وەربگرێت.\nبەپێی چەند بڕیارێک نوێی حکومەتى هەرێم کە (11ی کانوونی دووەمی 2021) دەرکران، کۆمپانیاکانى بوارى ئینتەرنێت پابەند دەکرێن بە پێدانى باجى فرۆشراوەکان بەڕێژەى 20%. هەروەها کۆمپانیاکانى بوارى پەیوەندى پابەند دەکرێن بە پێدانى باجى فرۆشراوەکان بەبێ ئەوەى رێژەکەى دیاریکرابێت.\nدیلان ڕەشاد، وتەبێژی وەزارەتی گواستنەوە و گەیاندنی حکومەتی هەرێمی کوردستان سەبارەت بە وەرگرتنى باج لەلایەن حکومەتى هەرێمەوە لە کۆمپانیاکان و ئەگەرى بەرزبوونەوەى نرخى خزمەتگوزارییەکان بە "ناس کورد"ى ڕاگەیاند، "هەر بڕیارێک لەلایەن حکومەتەوە دەربچێت جێبەجێ دەکرێت، بەڵام بۆ دیاریکردنی ئالیەتی تایبەت بە وەرگرتنی باجەکە بەردەوامین لە گفتوگۆ".\nدەرکردنى بڕیارى سەپاندنى باج لە کۆمپانیاکانى بوارى پەیوەندى لەلایەن هەرێمەوە لەکاتێکدایە، ئەو کۆمپانیایانە لەلایەن بەغداوە باجیان لێوەردەگیرێت، بۆیە بەشێک لە کۆمپانیاکان لەو بڕیارەى هەرێم ناڕازین.\nدیلان ڕەشاد وتى، "لە ئێستادا لەلایەن حکومەتی عیراقەوە باج لە هیڵەکانی پەیوەندی وەردەگیرێت بۆ ئەوەش پێویستە گفتوگۆ لەگەڵ وەزارەتی پەیوەندیدار لە حکومەتی عێراق بکرێت و پێدانی باج بە جۆرێک ڕێکبخرێتەوە کاریگەری لەسەر نرخەکان نەبێت و بارگرانی بۆ هاوڵاتیان دروست نەکات".


پارتی و شەڕی سەرۆک کۆماریی\nدوای هەڵبژاردنی سەرۆکایەتی پەرلەمان ئایا پارتی بەردەوام ئەبێت لەسەر رەتکردنەوەی کاندیدی یەکێتی؟ ئایا دەر ئەنجامەکانی کێبڕکێکە بەکوێ ئەگات؟ لێکەوتەکانی ئەو پرسە لە هەرێم بەجێ دەمینێن؟\nساڵی 2018 پارتی لە کێبڕکێکەیدا، لە بەرامبەر یەکێتی و بەرهەم ساڵح بۆ بەدەستهێنانی پۆستی سەرۆک کۆمار دۆڕا، دوای 2005 یەکەم دۆرانی پارتی بەرامبەر یەکێتی بوو، لە هەڵبژاردنێک.\nوەک چاوەڕێ دەکرا، شەڕی پارتی و یەکێتی لەسەر پۆستی سەرۆکی کۆماری عێراق دوبارە دەستی پێکردۆتەوە، پارتی بە ئاشکرا، بەهۆی لە دەستدانی دوو کورسی، سەرۆکی کۆماری کە ئێستا کاندیدی یەکێتیی نیشتیمانییە، تۆمەتبار کرد، ئەمەش سەرەتایەک بوو، تا لێیەوە ناڕەزایەتی خۆی بەرامبەر دووبارە کاندید کردنەوەی دکتۆر بەرهەم بێنە سەر زمان و گوشار بخەنە سەر یەکێتی، دیارە ئەمە بیانوێک زیاتر نیە، ڕەنگە زۆر هۆکاری دیکە هەبن.!\nبەڵام بۆ یەکێتیی نیشتیمانیی کاندیدکردنەوەی د.بەرهەم، زۆر لەوە هەستیارترە، بتوانێت گوێ لە خواستی پارتی بگرێت، هەڵبژاردنەوەی د.بەرهەم بۆ یەکێتی پەیوەستە بە کۆمەڵێک هاوکێشە لە دەرەوەی کوردستان و عێراقە، هەروەها هەڵبژاردنەوەی د.بەرهەم تا ئەندازەیەکی زۆر دەستەبەری جێگیری سیاسی لە ناوەخۆی یەکێتی ئەکات، بەپێچەوانەوە..\nساڵی 2018 نێچیرڤان بارزانی ڕایگەیاند ئەو پۆستە، بەلای ئێمەوە هیچ بایەخێکی نیە، تەنانەت پیرۆزبایشیان لە د.بەرهەم نەکرد، کەچی سەرۆک کۆمار لە مەڕاسیمی دەستبەکاربوونی سەرۆکی هەرێم ئامادە بوو، وەک نیاز پاکی بەرامبەر پارتی، نزیکەی کۆی ووتارەکەی تەرخانکردبوو، بۆ ئارامکردنەوەی پارتی، لە ماوەی سەرۆک کۆماریشیدا، هەوڵیداوە کە پارتی نەورژێنێت، ئەمەش زۆری لەسەر کەوتوە، بەلانیکەم لە شەقامی هەرێمی کوردستان.\nبەهۆی ئەم سیاسەتەی بەرامبەر پارتی سەرۆک کۆمار روبەروی کۆمەڵێک رەخنە بۆتەوە لە ناوەخۆی هەرێم بەو شێوەیە؛\nیەکەم؛ ئەو خەڵکانەی چاوەرێ بوون د.بەرهەم سەرکرایەتی پرۆژەیەکی سیاسی نوێ بکات لە عێراقەوە، گەمارۆ بخاتە سەر سیاسەتی پارتی، رەخەی دەکەن.\nدووەم ؛ ئەو چاودێرانەی دەیانخواست لە رێگای سیاسەتی نیشتیمانی لە عێراقەوە، کۆتای بەقۆرغکاری بهێنرێت لە هەرێم و عێراق، دکتۆر بەرهەم روبەرووی رەخنە دەکەنەوە.\nسێیەم؛ ئەو کەسانەی دەیانەوێت د.بەرهەم دژایەتی پارتی بکات، ئەوەیان بەهەلزانی، رەخنە بارانی سەرۆک کۆماریان کرد بە ئێستاشەوە، بەردەوامن.\nسەرە ڕای ئەوانە، د.بەرهەم ساڵح جگە لە دژایەتی پارتی هیچ شتێکی دیکەی دەست نەکەوتوە، پارتی لە دژایەتی کردن زیاتر نەیتوانیوە، لە ئاستی عێراقدا شتێک بەدەست بخات، بۆ پێشخستنی حوکمڕانیەکەی..!\nهەرچەند پارتی بەپێچەوانەی هێزەکانی دیکە لە هەرێمی کوردستان، هەنگاوەکانی زیاتر ستراتیجین بەئاراستەی پاراستنی دەسکەوتە حزبیەکانی خۆیی، بەڵام بەعیقدەوە لەگەڵ کارەکتەرە سیاسیەکانی کورد مامەڵە ئەکات، کە بەتەواوەتی نەکەونە ژێر کۆنترۆڵی.!\nپرسیارەکانی و ئەگەرەکان پێ و پاشی 9ی ئەم مانگە، زیاتر رۆشەن بونەوە، وەک لە روکەش دیارە، پارتی لەگەڵ سەدر و سنەکان رێکەوتنێکی پێشوەختیان هەبوو، بەڵام بەپێی ئەو پێدراوانەی کە کاریگەری لەسەر نەخشەی نوێی سیاسەتی عێراقی دا ئەنێن، پارتی ناتوانێت، کورسیەکەی سەرۆک کۆمار بە ئاسانی لە بەر دەستی د.بەرهەم ساڵح بێنە دەرەوە، بەتایبەت کە ئەو نەخشە رێگایەکی دورمەودای بۆ عێراق داڕشتوە، کە جەخت لە سیاسەتی نیشتیمانی عێراقی دەکات.\nئەم سیاسەتەش دەتوانێت لە ئایندەدا عێراق بپارێزێت لە پێکدادانی هێزە پڕۆکسیەکان و جەغت لە بەرژەوەندی هاوبەش دەکاتەوە.\nدوای هەڵبژاردنی سەرۆکایەتی پەرلەمان، ئێستا پارتی لەبەردەم دوو ئەگەر دایە، یەکەمیان ئەوەیە، دان بەدکتۆر بەرهەم دابنێت و لەگەڵی رێک بکەوێت، یاخود لە دژی بچێتە یاریەکە کە ئەنجامەکەی دیار و ئاشکرایە. !\nبەپێی زانیاری و پێدراوەکان، پارتی لە خەریکی لێکدانەوەی ئەگەر و لێکەوتەکانی ئەو زیانانەیە، کە بەهۆی دژیاەتی دکتۆر بەرهەم ئەگەری هەیە لە چوار ساڵی ئایندە بەری بکەون.\nهەرچی یەکێتی نیشتیمانییە، بڕیاری کۆتای داوە، کە لەگەڵ پارتی روبەروی هەر دۆخێکیش ببێتەوە، بەرهەم ساڵح کاندید ئەکاتەوە، بێ گومان ئەو پێداگریەی یەکێتی لە بۆشایەوە نەهاتووە.\nلێرەدا پرسی سەرۆکی کۆمار رەنگدانەوەیەکی زۆری هەیە لەسەر حکومەتی هەرێم، کێ دەڵێت دەرئەنجامی دەستشکاندنەوەکان، پرۆسەی سیاسی ناو هەرێم کە دەیان قەیرانی هەیە، زیاتر نا ئاڵۆزکێنێت.


"پێشمەرگە پێویستی بەهەموو هاوکارییەکە" - Radio Sweden Kurdish - رادیۆی سوید Radyoya Swêdê | Sveriges Radio\nفەلاح مستەفا بەرپرسی پەیوەندیەکانی دەرەوەی حکومەتی هەرێمی کوردستان. وێنە: شاهۆ موانی.\nMargot Wallström. Bild Shaho\nمارگۆت ڤاڵستروێم وەزیری دەرەوەی سوید. وێنە: شاهۆ موانی.\n"پێشمەرگە پێویستی بەهەموو هاوکارییەکە"\nگرتنەوەی بۆمبی چێنراو و هاوکاری نەخۆشەوانی دەگرێتەوە.\nبڵاو کرایه‌وه tisdag 13 januari 2015 kl 13.32\nدوێنی لە وەزارەتی دەرەوەی سوید لە ستۆکهۆڵم، بەرپرسی پەیوەندییەکانی دەرەوەی حکومەتی هەرێمی کوردستان فەلاح مەستەفا و وەزیری دەرەوی سوید مارگۆت ڤاڵستروێم لە کۆبوونەوەیەکی چاپەمەنیدا تیشکیان خستە سەر گرنگی ئەو پێشنیازەی حکومەتی سوید کە دەیەوێت هاوکاری پێشمەرگەی کوردستان بکات.\nحکومەتی سوید پێشنیازی کردووە هاوکاری پێشمەرگەی کوردستان لە باشووری کوردستان دژی گرووپی تیرۆریستی دەوڵەتی ئیسلامی کە بە داعش ناسراون بکات. وەزیری دەرەوەی سوید مارگۆت ڤاڵستروێم تیشک دەخاتە سەر ئەوەی بۆچی کاتێک گرووپی تیرۆریستی دەوڵەتی ئیسلامی کە بەداعش ناسراون پێشەڕەویەکانیان دەست پێکرد، سوید هاوکاری سەرباسی لە کاتی خۆیدا نەنارد؟\n- مارگۆت ڤاڵستروێم دەڵێت. ئەوەی کە ئێمە وەک نەریت تیدا ئەزموونمان هەیەو سەرکەوتووین بریتە لە هاوکاریە مرۆیەکان و چارەسەرە سیاسیەکان کە دەتوانین بە پرۆسەیەکی سیاسی ببەخشین. لەبەر ئەوە ئێمە لەو دوو بواردا دەتوانین بەدوادا چوون لەسەر ئەو هاوکاریەی کە پێشکەشی دەکین ئەنجام بدەین. هەروها ئێمە یەکێک لەو وڵاتانە نین کە دەتوانێت هێزی سەربازی لەو کاتەدا بنێرین. لەبەر ئەوە کارێکی لەو شێوە پرۆسەی جیاوازی پێویستە. بەڵام ئەوەش لە بیر نەکەین کە هەتاوەکو ئێستا ئاشکرا بوو ئەو هەوڵەی ئێمە واتە هاوکاری مرۆی و چارسەری سیاسی کە بەردەوام ئێمە کاری لەسەر دەکەین دەرئەنجامی باشی هەبوو. هەروەها چی تر دەتواندرێت کە پابەندە بە یاسا مرۆیەکانی گەلەو دەتوانین کاری لەسەر بکەین بۆنمونە وەک ئەم هەوڵەمان کە لە ئێستادا کاری لەسەر دەکەین.\nئەو پێشنیازە وەزیری دەرەوەی سوید مارگۆت ڤاڵستروێم لە کۆنفرانسی ساڵانەی گەل و هێزی سەبازیدا کە سەرۆک پارتەکان، بەرپرسی هێزەسەربازی و بەرپرسانی ئاسایشی سوید و نوێنەرانی سیاسەتی بەرگری سوید لێی ئامادە بوون لە پشووی هەفتەی ڕابردوودا ڕایگەیاند. جێگەی ئاماژەیە هاوکاری کردنی پێشمەرگە لە ڕوانگەی پێشنیازەکەوە بەهەماهەنگی لەگەڵ وڵاتی فینلەندا دێتە ئەنجامدان. هەروەها لەم کۆنفرانسەدا ڤاڵستروێم تیشکی خستە ئەوەی ئەم هەوڵە بۆ هاوکاری کردنی پێشمەرگە لە ژێر پرۆسەی سەربازی وڵاتی ئەڵمانیادا کە ئێستا لەگەڵ پێشمەرگەدا بەڕێوەی دەبەن ئانجام دەدەرێت.\nئەو هاوکاریە سەربازیانە کە ئێوە پێشنیازتان پێکردووە لە چی پێکدێن؟\n- مارگۆت ڤاڵستروێم دەڵێت. هاوکاریەکان لە سەرتادا لە دوو بەش پێک هاتوون کە ئەوانیش هاوکاریی مرۆیی و چارەسەری سیاسی بووە کە بە ئێراق و سوریامان پێشکەش کردووە، لەبەر ئەوە ئێمە پێمان وایە لە ماوەیەکی درێژ خایاندا پێویستمان بە چارەسەرێکی سیاسی دەبێت بۆ ئەوەی بتوانین دژی گرووپی تیرۆریست دەوڵەتی ئیسلامی و تیرۆریستان بەبینەوە، بەڵام هەتاوەکو ئەو کاتە ئەو چارەسەرانە کاریان پێدەکرێت، ئێمە هەستاوین بە هەڵسەنگاندنی هەموو بوارەکان کە بەچی شێوەیەک دەتوانین هاوکاری زیاتر پێشکەش بکەین. لەپاشان ئەوەمان بۆ ئاشکرابوو کە پێشمەرگە پێویستی پەروەردەی لەشکری و ئەزموونی جیاجیایی سەربازی هەیە.\nلە درێژەی وتەکانیدا ڤاڵستروێم ئومێدی خواست کە وڵاتانی ئەوروپا لە توانایاندا هەبێت هاوکاری زیاتری پێشمەرگە دژی تیرۆریستان بکەن.\n- ڤاڵستروێم دەڵێت. لە ئێستادا شیاوە کە وڵاتانی ئەوروپاو ئەسکەندەناڤیا زیاتر هاوکاری پێشکەش بکەن.\nئەو کاریەش سنوردارکراوە و لە ئێستادا باس لە زیاتر لە ٢٠ کەسی بەئەزموون لە بواری پەروەردەی سەبازیدا دەکرێت، بۆ نمونە هاوکاری کردنی پێشمەرگە لە بواری نەخۆشەوانی، هەڵگرتنەوەی مین یان بۆمبی چێنراو وە ڕاهێنانی سەربازی. ئەم بوارانە لە ئێستا. بەڵام دەمەوێت ئاماژە بەوە بکەم کە ئەم هاوکاریە ناردنی سەبازی سویدی بۆ بەشداریکردن لە شەڕدا ناگرێتەوە.\nلە ئێستادا ئەم کارەی حکومەتی سوید تەنها پێشنیازێکە. بۆ ئەوەی بڕیاری لەسەر بردێت دەبێت ڕەوانەی پەرلەمانی سوید بکرێت. جێگەی ئاماژەیە کە هەتاوەکو ئێستا هیچ پارتێکی سیاسی ئەم پێشنیازەی حکومەتی سەبارەت بە هاوکاری کردنی پێشمەرگە دژی گرووپی تیرۆریستی دەوڵەتی ئیسلامی کە بە داعش ناسراون ڕەت نەکردۆتەوە. بەڵکو لایەنە سیاسیەکان جەختیان لەسەر ئەوە کردۆتەوە کە ئەوان پێویستیان بەزانیاریان زیاترە سەبارەت بە چۆنێتی ئەنجامدانی ئەم پێشنیازە وە دەر ئەنجامەکانی ئەم پێشنیازە.\nکەی حکومەت بڕیاری یەکجاری لەسەر ئەم پێشنیازە دەدات؟\n- مارگۆت ڤاڵستروێم دەڵێت. ئێمە بەزوووترین کات هەوڵدەدەین کە ئەم بابەتە بە پیشنیازنامەیک بکەینو بەردەستی پەرلەمانی بخەین. وە هیوادارین کە لەبەری ئەمساڵدا بتوانین ئەم هاوکاریە بە ئەنجام بگەیەنین.


ناردنی موچه‌ی فه‌رمانبه‌ران په‌یوه‌سته به‌جێبه‌جێكردنی مه‌رجه‌كانی عیراق له‌لایه‌ن هه‌رێمه‌وه\nنەتەوە | 14:26:18 2018-04-15 | (4,964) جار خوێندراوەتەوە\nحكومه‌تی "عیراق" هیچ بودجه‌یه‌كی دیكه بۆ موچه‌ی فه‌رمانبه‌رانی هه‌رێم نانێرێت و په‌رله‌مانتارێكی نزیك له‌سه‌رۆك وه‌زیرانی عیراقیش په‌یامێك ئاراسته‌ی موچه‌خۆرانی هه‌رێم ده‌كات و ڕایده‌گه‌یه‌نێت، "ئه‌گه‌ر هه‌رێم نه‌وت و داهاته فیدڕاڵیه‌كان ڕاده‌ستی به‌غدا نه‌كات، ئه‌وا به‌غدا هیچ پاره‌یه‌ك بۆ موچه نانێرێت".\nجه‌بار عه‌بادی ئه‌ندامی لیژنه‌ی دارایی له‌ئه‌نجومه‌نی نوێنه‌ران ڕایگه‌یاند، "ناردنی بڕی 317 ملیارو 545 ملیار دینار بۆ موچه‌ی فه‌رمانبه‌رانی هه‌رێم له‌مانگی ڕابردودا، وه‌ك نیازپاكیه‌ك بوو به‌مه‌به‌ستی چاره‌سه‌ركردنی كێشه‌كانی نێوان هه‌رێم و به‌غدا".\nناوبراو وتیشی:"له‌مه‌ودوا ناردنی پاره‌ی موچه‌ی فه‌رمانبه‌رانی هه‌رێم په‌یوه‌سته به‌جێبه‌جێكردنی مه‌رجه‌كانی عیراق له‌لایه‌ن حكومه‌تی هه‌رێمه‌وه كه بریتییه له‌ڕاده‌ستكردنی بڕی 250 هه‌زار به‌رمیل نه‌وتی ڕۆژانه به‌كۆمپانیای سۆمۆ له‌گه‌ڵ هه‌موو داهاته فیدراڵییه‌كان، ئه‌و خاڵانه‌ش له‌یاسای بودجه‌ی 2018 ئاماژه‌ی بۆكراوه".\nئه‌و په‌رله‌مانتاره‌ی نزیك له‌حه‌یده‌ر عه‌بادی ئاشكراشیكرد، "ئه‌گه‌ر حكومه‌تی هه‌رێم ئاماده‌نه‌بێت ئه‌و بڕه نه‌وته‌و داهاته فیدراڵیه‌كان ڕاده‌ستی ناوه‌ند بكات، ئه‌وه به‌دڵنیاییه‌وه به‌غدا هیچ جۆره پاره‌یه‌ك بۆ موچه‌ی فه‌رمانبه‌رانی هه‌رێم نانێرێت".\nئه‌وه‌شی خسته‌ڕوو "له‌دوای ئه‌و پاره‌یه‌ی چه‌ند ڕۆژێك پێش نه‌ورۆز بۆ هه‌رێم نێردرا، هیچ گوژمه‌یه‌كی دیكه بۆ موچه‌ی فه‌رمانبه‌رانی هه‌رێم نه‌نێردراوه، چونكه ناردنی هه‌ر بودجه‌یه‌كی دیكه په‌یوه‌سته به‌مه‌رجه‌كانی حكومه‌تی عیراقه‌وه".\nبه‌وته‌ی ئه‌و په‌له‌مانتاره‌ی ده‌وڵه‌تی یاسا، "ده‌بێت موچه‌خۆرانی هه‌رێم ئه‌و ڕاستییه بزانن كه ئه‌گه‌ر حكومه‌ته‌كه‌یان پابه‌ندنه‌بێت به‌ڕاده‌ستكردنی نه‌وت و داهاته‌كان، ئه‌وه مه‌ترسی له‌سه‌ر موچه‌كانیان ده‌بێت، بۆیه باشتروایه حكومه‌تی هه‌رێم بێته ژێرباری یاسا بودجه‌ی 2018وه".\nله‌باره‌ی سه‌ردانی وه‌فدی هه‌رێم بۆ به‌غدا، عه‌بادی له كۆتایی لێدوانه‌كه‌ی بۆ سایتی ئێس ئێن ئێن وتی:"به‌ڕه‌سمی هیچ به‌حكومه‌تی عیراق نه‌وتراوه له‌باره‌ی سه‌ردانی وه‌فدی حكومه‌تی هه‌رێم بۆ به‌غدا به‌مه‌به‌ستی تاووتوێكردنی پرسی نه‌وت و بودجه".


دیۆکۆڤیچ زۆرترین هەفتە لە لوتکەی ڕیزبەندی یاریزانە پیشوەرەکاندا بووە\nتێنسزانی ناوداری سڕبیا و جیهان، نۆڤاک دیۆکۆڤیچ لە لوتکەی ڕیزبەندی یاریزانە پیشوەرەکاندا ڕیکۆردێکی مێژوویی تۆمارکرد.\n“نۆلیتۆ” لە ماوەی ڕابردوودا نازناوی ژمارە نۆی پاڵەوانیەتی ئوسترالیای کراوەی بەدەستهێنا، دوای بڵاوکردنەوەی نوێترین ڕیزبەندی یاریزانە پیشوەرەکان توانی ژمارەی ئەو هەفتانەی تیایدا لە لوتکەدا بووە بۆ (310) هەفتە بەرزبکاتەوە، ئەوەش هەمان ژمارەی هەفتەکانی ڕۆجێ فێدرەری ئەفسانەیە کە تیایدا لە لوتکەی ڕیزبەندیدا بووە.\nلەگەڵ بەردەوامبوونی سڕبییە ناوازەکە، لە ڕێکەوتی هەشتی ئازاری 2021 دەتوانێت هاوبەشی لەگەڵ فێدرەر هەڵبوەشێنێتەوە و ببێتە تاکە یاریزانی تێنسی سەرزەوی لە مێژوودا کە 311 هەفتە لە پلەی یەکەمی ڕیزبەندیدابووە.\nفێدرەر لە ڕیزبەندی ئەو یاریزانانەی زۆرترین هەفتەی یەک لەدوا یەک لە لوتکەدا بوون لە پلەی یەکەمدایە و 237 هەفتەی لەسەریەک پلەی یەکەمی گرتووە، پاشان کۆنۆرزی ئەمریکی دێت (160 هەفتەی لەسەریەک)، لە پلەی سێیەمیشدا ئیڤان لیندڵی بە ڕەگەز چیکی دێت (157 هەفتە)، هەروەها دیکۆڤیچ 122 هەفتەی لەسەریەک لە لوتکەدا بەردەوامبووە.\nدیۆکۆڤیچ لە تەمەنی 24 ساڵیدا لە تەموزی 2011 لوتکەی ڕیزبەندی بۆ یەکەمجار گرتووە، لە نێوان تەموزی 2014 بۆ تشرینی دووەمی 2016 لە پلەی یەکەمدا بەردەوامبووە.\nنوێترین ڕیزبەندی یاریزانانی تێنسی سەرزەوی\nنۆڤاک دیۆکۆڤیچ 12030 خاڵ\nڕافائێل نادال 9850 خاڵ\nدانیێل میدڤیدێڤ 9735 خاڵ\nدۆمینیک تیم 9125 خاڵ\nڕۆجێ فێدرەر 6630 خاڵ\nستیفانۆس تسیتسیپاس 6595 خاڵ\nئالیکسانزەر زڤیرێڤ 5615 خاڵ\nئاندرێ ڕوبلێڤ 4609 خاڵ\nدیێگۆ سڤارتزمان 3480 خاڵ\nماتیۆ بیریتینی 3480 خاڵ\nنهێنیەکە ئاشکرابوو.. ئەوەی لەگەڵ یوڤیچ ڕوودەدات پلان بۆداڕێژراوە\nچاوەكان ئەمڕۆ لەسەر یاریگای ستامفۆرد بریدجن كاتێك هەردوو یانەی چێڵسی و مانچستەر یونایتد ڕووبەڕووی یەك دەبنەوە. یارییەكە یەكێكە…\nپێکهاتەی ڕیاڵ خیانەتکاری تێدایە و ئەنچیلۆتی ماڵئاوایی لە بەیل کرد\nڕاهێنەری یانەی ڕیاڵ مەدرید، کارلۆ ئەنچیلۆتی بەهۆی دزەکردنی پلانەکانییەوە دەستی بە لێکۆڵینەوە کردووە و لە کۆنگرەیەکی ڕۆژنامەوانیشدا بە…


شیعە و كورد لەسەر سیستمی حوكم ناكۆكن – تۆڕی میدیایی خەڵک\nشیعە و كورد لەسەر سیستمی حوكم ناكۆكن\n2019/11/16 - 8:45 PM\nسەرەڕای هەوڵەكانی شیعە بۆ گۆڕینی سیستمی سیاسی وڵات لە پەڕلەمانیەوە بۆ سەرۆكایەتی، بەشێكی خۆپیشاندەرانی عیراق داوای گۆڕینی سیستمەكە و دەستووری وڵات دەكەن، بەڵام هەرێمی كوردستان دژی ئەو بۆچوون و هەوڵە دەوەستێتەوە.\nبەشار كیكی، ئەندامی پەڕلەمانی عیراق لە فراكسیۆنی پارتی لە لێدوانێكی ڕۆژنامەوانیدا ئاماژەی بەوەكردووە، كە هەندێك پێشنیار بەلامانەوە جێگەی سەرسوڕمانە، كە دەكرێت سەبارەت بە گۆڕینی سیستمی پەڕلەمانی ئێستای وڵات بۆ سەرۆكایەتی و بەشێوەیەكی چاوەڕوان نەكراویش پێشنیارەكە خرایەڕوو.\nڕاشیگەیاندووە، هەرێمی كوردستان لەگەڵ هەمواری بنەڕەتی یاسای هەڵبژاردنەكان تاوەكو هەموو لایەنەكان پێی ڕازی ببن بە هەرێمیشەوە.\nجەختیشی كردۆتەوە، گۆڕینی ئەندامانی كۆمسیۆنی باڵای سەربەخۆی هەڵبژاردنەكان پێویستە بگونجێت لەگەڵ پێداویستیەكانی گەلی عیراق لە باكوورەوە تاوەكو باشوور.\nلای خۆشیەوە، عەلی بدێری، ئەندامی ڕەوتی حیكمەی نیشتمانی بۆ ئاژانسی (المسلە)ی عیراقی وتویەتی، “پشتیوانییەكی نێونەتەوەیی و عەرەبی هەیە بۆ گۆڕینی سیستمی حوكم لە عیراق لە پەڕلەمانیەوە بۆ سەرۆكایەتی”.\nوتوشیەتی، “لە ئێستادا باس لە گۆڕینی سیستمی پەڕلەمانی دەكرێت، بۆیە لێكۆڵینەوە دەكرێت لە پێویستی عیراق بۆ سیستمی پەڕلەمانی یان سەرۆكایەتی یان نیمچە سەرۆكایەتی، بەڵام پشتیوانی تەواو هەیە لە سیستمی سەرۆكایەتی و داواكای خۆپیشاندەرانیشە”.\nئەو پەڕلەمانتارە جەختیشی كردۆتەوە، كە ئەو بابەتە دەخرێتە ڕاپرسی و ڕیفراندۆمی خەڵكەوە و ئەگەر زۆرینە خواستیان لەسەری هەبوو ئەوا كاری پێ دەكرێت.\nهاوكات، فراكسیۆنی صادیقون، كە سەر بە عەصائیبی ئەهلی حەق-ە و لەلایەن قەیس خەزعەلی-یەوە سەرۆكایەتی دەكرێت، ڕۆژی هەینی لە بەیاننامەیەكدا ڕایگەیاند، كە پێویستە سیستمی حوكم لە عیراق بگۆڕێت بۆ سەرۆكایەتی.\nنەعیم عەبودی، وتەبێژی فراكسیۆنەكە لە تویتەر ئاماژەی بەوەكردبوو، كە چاكسازی ڕاستەقینە بە هەمواری دەستوور دەستپێدەكات و گرنگترین بڕگەكانیش بریتیە لە گۆڕینی سیستمی پەڕلەمانی بۆ سەرۆكایەتی یان نیمچە سەرۆكایەتی لەگەڵ بوونی پەڕلەمانی كارا و هەڵوەشاندنەوەی ئەنجوومەنی پارێزگاكان و هەڵبژاردنی پارێزگار بە شێوەی ڕاستەوخۆ لەلایەن هاووڵاتیانی شارەكانەوە.\nخۆپیشاندانشیعەهەرێمی كوردستانهەمواری دەستووری عیراق


مەزڵوم کۆبانی: کشانەوەی ھێزەکانی ئەمریکا لەرۆژئاڤای کوردستان کارەساتە | KURDPLAT\nکوردپلات 9/04/2021 03:40:00 م ليست هناك تعليقات\nمەزڵوم کۆبانێ فەرماندەی گشتی ھێزەکانی سووریای دیموکرات رایگەیاند، کشانەوەی ھێزەکانی ئەمریکا لە ئەفغانستان وایکرد لە رۆژئاڤای کوردستانیش بە ھۆشیاریەوە لە رەوشەکە بڕوانن.\nفەرماندەی گشتی ھەسەدە رایگەیاند "کشانەوەی ھێزەکانی ئەمریکا لە ئەفغانستان وایکرد، لە رۆژئاڤای کوردستانیش بە ھۆشیاریەوە لە رەوشەکە بڕوانن، چونکە کاریگەریی کشانەوەی ھێزەکانی ئەمریکا لە رۆژئاڤای کوردستان و ناوچەکانی ژێر دەسەڵاتی ھەسەدە بۆ هەتا ھەتایی دەمێنێتەوە".\nجەختیشیکردەوە، لە سەردەمی سەرۆکایەتی جۆ بایدن پەیوەندییەکانیان لەگەڵ واشنتن باشتربوو، لە ئێستاشدا چاوەڕوان دەکەن سەقامگیریی باڵ بەسەر ناوچەکەدا بکێشێت بەو مەرجەی ئەمریکا بەڵێنەکانی بباتە سەر.\nراشیگەیاند، سێ ساڵ لەمەوبەر دۆناڵد ترەمپ سەرۆکی پێشووی ئەمریکا فەرمانی بە کشانەوەی دوو ھەزار سەربازی وڵاتەکەی کرد، کە ئەو سەربازانە شانبەشانی ھەسەد شەڕی داعشیان دەکرد، بەوەش رێگەی لە بەردەم تورکیادا کردەوە، بەشێک لە ناوچەکانی ژێر دەسەڵاتی ھەسەدە داگیر بکت.\nپێشتریش مەزڵوم کۆبانی، فەرماندەی گشتیی هەسەدە رایگەیاند بو ''رێککەوتنی دەسەڵاتدارانی تورکیاو ئەمریکا دەبێتە هۆی کوشتن و ئاوارەبونی ملیۆنان هاوڵاتی کورد لەڕۆژئاوای کوردستان‌و گەورەترین پرۆسەی پاکتاوی رەگەزیی لە سەدەی 21دا''.\nهەروەها هاوسەرۆکی هه‌سه‌ده، ئیلهام ئەحمەد هۆشداری ئەوەی دابو ئەگەر کشانەوه‌ی سوپای ئه‌مریكا له‌سوریا کتوپڕ بێت ئەوا کێشەی زۆر دروستدەکات‌و رۆژئاوای کوردستان‌و ناوچەکانی دیکە روبەڕوی هەڕەشەی زیاتری هێزە دەرەکییەکان دەبنەوە، ئەو رایگەیاند بو "مانەوەی ژمارەیەکی کەم سەربازی ئەمریکی لەرۆژئاوای کوردستان‌و ناوچەکانی دیکەی باکورو رۆژهەڵاتی سوریا گرنگە، چونکە ئەگەر بەشێوەیەکی سیمبولی سەیری ئەو مانەوەیە بکرێت واتایەکی گەورەی هەیە".\nئەمە لەکاتێکدایە کە کشانەوەی هێزاکانی ئەمەریکا لەئەفغانستان کارەساتیکی گەورەی بۆ هێزانە دروست کردوە کە بەدرێژایی ٢٠ ساڵی رابردو هاوکاری ئەمەریکا بون‌و ئێستاش ئەم وڵاتە پشتیان تێدەکاو بەتەنها بەجێیان دەهێڵێت.